Document ID: 32021Q0210(01)

Reference:
10.2.2021
SL
Uradni list Evropske unije
L 46/47
POSLOVNIK EVROPSKEGA EKONOMSKO-SOCIALNEGA ODBORA
Januar 2021
PREAMBULA
1.
Evropski ekonomsko-socialni odbor zastopa različne ekonomske in socialne komponente organizirane civilne družbe. Ustanovljen je bil z Rimsko pogodbo leta 1957 in je institucionalni posvetovalni organ.
2.
Posvetovalna vloga Odbora omogoča njegovim članom in organizacijam, ki jih ti zastopajo, sodelovanje v postopku odločanja Evropske unije. Pri izmenjavi včasih povsem nasprotnih stališč in dialogu med člani sodelujejo ne le običajni socialni partnerji, torej delodajalci (I. skupina) in delojemalci (II. skupina), temveč tudi predstavniki drugih socialno-poklicnih interesov (III. skupina). Strokovnost, dialog in iskanje skupnih točk, ki iz tega izhajajo, lahko izboljšajo kakovost in verodostojnost političnega odločanja Evropske unije, saj evropskim državljanom olajšajo njegovo razumevanje in sprejemljivost ter prispevajo k preglednosti, ki je v demokraciji nujno potrebna.
3.
Odbor ima v okviru evropskih institucij posebno vlogo: je osrednji forum za zastopanje in razpravo organizirane civilne družbe in pomemben posrednik med njo in institucijami Evropske unije.
4.
Kot forum za dialog in s pripravljanjem mnenj Evropski ekonomsko-socialni odbor prispeva k boljšemu demokratičnemu izražanju pri uveljavljanju Evropske unije, vključno v njenih odnosih z ekonomskimi in socialnimi skupinami tretjih držav, s tem pa pomaga razvijati pristno evropsko zavest.
5.
Da bi lahko uspešno izvajal svoje naloge, je Odbor 17. julija 2002 v skladu s členom 260(2) Pogodbe o ustanovitvi Evropske skupnosti sprejel svoj poslovnik (1).
6.
Odbor je na plenarnem zasedanju 28. januarja 2021 sprejel zadnjo različico tega poslovnika.
NASLOV I
ORGANIZACIJA ODBORA
Poglavje I
KONSTITUIRANJE ODBORA
Člen 1
1.   Mandat Odbora traja pet let.
2.   Prvo sejo Odbora po prenovi na vsakih pet let skliče njegov najstarejši član. Seja poteka najpozneje 25 delovnih dni po objavi sklepa Sveta o imenovanju večine članov Odbora.
3.   Člani Odbora niso vezani na nikakršna obvezujoča navodila. Člani opravljajo svoje naloge popolnoma neodvisno in v splošnem interesu Unije.
4.   Pri opravljanju svojih nalog in med potjo do kraja seje in nazaj uživajo privilegije in imunitete, določene s Protokolom o privilegijih in imunitetah Evropske unije. To pomeni, da imajo pravico do prostega gibanja, osebne nedotakljivosti in imunitete.
5.   Odbor v vseh svojih politikah zagotavlja spoštovanje načel enakosti spolov ter nediskriminacije, kot ju opredeljuje pravo Evropske unije. Poskrbi za to, da je zastopanost žensk v vseh organih Odbora večja od njihove zastopanosti v skupščini. Predsedstvo spremlja stanje glede uravnotežene zastopanosti spolov in po potrebi sprejme posebna priporočila. Ob izteku vsake polovice mandata se predsedstvu predloži poročilo in oceni stanje.
Člen 2
1.   Organi Odbora so: skupščina, predsedstvo, predsednik in strokovne skupine.
2.   Odbor je razdeljen v tri skupine, katerih sestavo in vlogo opredeljuje člen 30.
Člen 3
1.   Odbor priznava in sprejema za svoje naslednje simbole Evropske unije:
(a)
zastavo, na kateri je upodobljen krog z dvanajstimi zlatimi zvezdami na modri podlagi;
(b)
himno, ki izvira iz Ode radosti iz Devete simfonije Ludwiga van Beethovna;
(c)
geslo „Združena v raznolikosti“.
2.   Odbor praznuje dan Evrope 9. maja.
3.   Zastava je razobešena v vseh stavbah Odbora in ob uradnih prireditvah.
4.   Himna se predvaja ob začetku vsake konstitutivne seje na začetku mandata in ob drugih slavnostnih sejah, zlasti v dobrodošlico voditeljem držav in vlad ali v pozdrav novim članom po širitvi.
Poglavje II
PREDSEDSTVO
Člen 4
1.   Pri volitvah članov predsedstva je treba upoštevati celotno in geografsko uravnoteženost med skupinami, pri čemer vsako državo članico zastopa najmanj en član in največ trije. Skupine se pogajajo o sestavi predsedstva in pripravijo predlog, ki ga predložijo skupščini.
Predsedstvo sestavljajo:
(a)
predsednik in dva podpredsednika;
(b)
predsedniki vseh treh skupin, izvoljeni v skladu z določbami člena 30;
(c)
predsedniki strokovnih skupin;
(d)
spremenljivo število članov, ki ne presega števila držav članic.
2.   Predsednika se izvoli izmenično izmed članov vseh treh skupin.
3.   Predsednik in podpredsednika ne morejo biti ponovno izvoljeni na isto funkcijo. Predsednik v obdobju dveh let in pol, ki sledi njegovemu mandatu, ne more biti član predsedstva kot podpredsednik, predsednik skupine ali strokovne skupine.
4.   Podpredsednika sta izbrana izmed članov preostalih dveh skupin, ki jima ne pripada predsednik.
Člen 5
1.   Na prvi seji, sklicani v skladu s členom 1, ki ji predseduje najstarejši član, Odbor izmed svojih članov izvoli predsednika, dva podpredsednika, predsednike strokovnih skupin in ostale člane predsedstva, ki niso predsedniki skupin, za obdobje dveh let in pol od datuma konstituiranja Odbora.
2.   Pod predsedstvom najstarejšega člana se obravnavajo samo vprašanja, povezana s temi volitvami.
Člen 6
Sejo, na kateri se izvoli predsedstvo Odbora za zadnji dve leti in pol petletnega obdobja, skliče dotedanji predsednik. Seja, ki ji predseduje dotedanji predsednik, poteka na začetku plenarnega zasedanja v mesecu, ko se izteče mandat prvega predsedstva.
Člen 7
1.   Odbor lahko izmed svojih članov ustanovi komisijo za pripravo volitev, ki jo sestavlja po en predstavnik iz vsake države in je zadolžena za zbiranje kandidatur in predložitev seznama kandidatov skupščini, ob upoštevanju določb člena 4.
2.   Odbor odloča o seznamu ali seznamih kandidatov za ožje predsedstvo in predsedstvo v skladu z določbami tega člena.
3.   Odbor izvoli, po potrebi z več zaporednimi glasovanji, ostale člane predsedstva, ki niso predsedniki skupin, po postopku glasovanja o enem ali več večimenskih seznamih.
4.   Glasuje se le o celotnih seznamih kandidatov, sestavljenih v skladu s členom 4, ki so jim priložene izjave kandidatov o soglasju.
5.   Za člane predsedstva so izvoljeni kandidati s seznama, ki zbere največje število glasov in najmanj četrtino veljavnih glasov.
6.   Predsednika in oba podpredsednika nato izvoli skupščina z navadno večino.
7.   Odbor nato z navadno večino izvoli predsednike strokovnih skupin.
8.   Na koncu Odbor glasuje o celotnem predsedstvu. Za potrditev sta potrebni najmanj dve tretjini veljavnih glasov.
Člen 8
Če član predsedstva ne more opravljati svojega mandata ali v primerih, določenih v členu 75(2), se ga za preostanek mandata zamenja v skladu s členom 7. O zamenjavi glasuje skupščina na podlagi predloga zadevne skupine.
Člen 9
1.   Seje predsedstva skliče predsednik po uradni dolžnosti ali na zahtevo desetih članov.
2.   Za vsako sejo predsedstva se sestavi zapisnik. Zapisnik mora potrditi predsedstvo.
3.   Predsedstvo določi pravila svojega delovanja.
4.   Predsedstvo določi notranjo organizacijo in delovanje Odbora. Po posvetovanju s skupinami sprejme izvedbene določbe poslovnika.
5.   Predsedstvo in predsednik imata proračunske in finančne pristojnosti, ki jih določata finančna uredba, ki se uporablja za splošni proračun Unije, in poslovnik Odbora.
6.   Ob upoštevanju določb proračunskega in finančnega postopka predsedstvo sprejme pravila o potnih stroških in stroških bivanja za člane in njihove namestnike, imenovane v skladu s členom 21, delegate in njihove namestnike, imenovane v skladu s členom 27, ter strokovnjake, imenovane v skladu s členom 26.
7.   Predsedstvo je politično odgovorno za splošno vodenje Odbora. Pri tem zagotavlja zlasti, da so dejavnosti Odbora, njegovih organov in osebja v skladu z njegovo institucionalno vlogo.
8.   Predsedstvo skrbi, da Odbor ustrezno uporablja človeške, proračunske in tehnične vire pri izvajanju nalog, ki so določene v Pogodbi. Sodeluje tudi v proračunskem postopku in pri organizaciji sekretariata.
9.   Predsedstvo lahko izmed svojih članov ustanovi ad hoc skupine za proučitev posameznih vprašanj, ki so v njegovi pristojnosti. V delo teh skupin so lahko vključeni tudi drugi člani, razen pri obravnavi vprašanj o imenovanju uradnikov.
10.   Vsakih šest mesecev predsedstvo na podlagi poročila, sestavljenega v ta namen, prouči ukrepe, sprejete na podlagi mnenj Odbora.
11.   Predsedstvo na zahtevo člana ali generalnega sekretarja pojasni tolmačenje poslovnika in izvedbenih določb. Sklepi predsedstva so zavezujoči, s pridržkom pravice do pritožbe skupščini, katere sklep je dokončen.
12.   Do prve seje novega Odbora po prenovi na vsakih pet let tekoče zadeve opravlja dotedanje predsedstvo. V izjemnih primerih lahko zadolži dotedanjega člana za izvajanje posameznih nalog ali nalog z določenim rokom, za katere je potrebno posebno strokovno znanje.
Člen 10
V okviru medinstitucionalnega sodelovanja lahko predsedstvo pooblasti predsednika za sklepanje sporazumov o sodelovanju z institucijami in organi Evropske unije.
Člen 11
1.   Za svetovanje predsedstvu in predsedniku Odbora ter za pripravo vseh osnutkov sklepov, ki jih mora predsedstvo sprejeti glede finančnih in proračunskih ali organizacijskih zadev, se ustanovi komisija za finančne in proračunske zadeve (CAF).
2.   Komisiji za finančne in proračunske zadeve predseduje eden izmed dveh podpredsednikov Odbora.
Sestavlja jo dvanajst članov, ki jih na predlog skupin imenuje predsedstvo.
3.   Komisija za finančne in proračunske zadeve pripravi predlog proračuna Odbora, ki ga predloži predsedstvu v odobritev, zagotavlja pravilnost njegovega izvrševanja in izpolnjevanje obveznosti glede poročanja.
Komisija za finančne in proračunske zadeve svetuje glede:
—
vseh pomembnih vprašanj, ki bi lahko ogrozila dobro upravljanje dodeljenih proračunskih sredstev ali preprečila doseganje zastavljenih ciljev, zlasti kar zadeva napovedi o porabi dodeljenih proračunskih sredstev,
—
izvrševanja tekočega proračuna, prenosa sredstev, proračunskih posledic postopkov v zvezi s kadrovskim načrtom, sredstev za upravljanje in dejavnosti pri projektih, povezanih s stavbami; poda tudi oceno stanja in predloge prihodnjih ukrepov,
—
nadzora postopka razrešnice v tesnem sodelovanju z generalnim sekretarjem in poročevalcem Evropskega parlamenta.
4.   Proračun Odbora upošteva načela enotnosti, točnosti, enoletnosti, uravnoteženosti, obračunske enote, univerzalnosti, specifikacije, dobrega finančnega poslovodenja in preglednosti.
5.   Predsedstvo lahko komisiji za finančne in proračunske zadeve podeli še druge pristojnosti za določena dodatna vprašanja.
6.   Komisija za finančne in proračunske zadeve sprejema sklepe v skladu s svojimi notranjimi pravili, ki vključujejo naslednje določbe:
(a)
predlogi, ki jih sprejme soglasno, se predložijo predsedstvu v odobritev brez razprave;
(b)
predloge, sprejete z navadno večino, ali zavrnitve teh predlogov je treba obrazložiti, da jih lahko nato prouči predsedstvo Odbora.
7.   Komisija za finančne in proračunske zadeve predsedstvu vsako leto predloži letno poročilo.
8.   Predsednik komisije za finančne in proračunske zadeve predseduje delegaciji, ki je zadolžena za pogajanja s proračunskim organom Evropske unije, in o tem poroča predsedstvu.
9.   Sekretariat nudi komisiji za finančne in proračunske zadeve vse potrebne informacije za opravljanje naloge svetovanja predsedstvu in predsedniku Odbora.
Člen 12
1.   Ustanovi se komisija za komuniciranje (COCOM), zadolžena za usmerjanje in spremljanje strategije Odbora na področju komuniciranja. Pristojna je tudi za svetovanje predsedstvu in predsedniku Odbora.
2.   Komisiji za komuniciranje predseduje eden izmed dveh podpredsednikov Odbora. Sestavlja jo dvanajst članov, ki jih na predlog skupin imenuje predsedstvo.
3.   Komisija za komuniciranje usklajuje dejavnosti struktur, pristojnih za komuniciranje, stike z mediji in kulturo, in zagotavlja, da so te dejavnosti v skladu s sprejeto strategijo in programi Odbora.
4.   Komisija za komuniciranje vsako leto predsedstvu predloži letno poročilo o dejavnostih, ki vključuje pregled izvajanja njenih nalog ter delovni program za naslednje leto.
Poglavje III
OŽJE PREDSEDSTVO IN PREDSEDNIK
Člen 13
1.   Ožje predsedstvo sestavljajo predsednik in dva podpredsednika.
2.   Ožje predsedstvo Odbora in predsedniki skupin se sestanejo za pripravo dela predsedstva in skupščine. Na te seje so lahko povabljeni predsedniki strokovnih skupin.
3.   Ožje predsedstvo se najmanj dvakrat letno sestane s predsedniki skupin in predsedniki strokovnih skupin, da se opredeli program dela Odbora in oceni opravljeno delo.
Člen 14
1.   Predsednik vodi vse dejavnosti Odbora in njegovih organov v skladu s Pogodbo in tem poslovnikom. Ima vsa potrebna pooblastila, da lahko izvaja sklepe ali poskrbi za izvajanje sklepov Odbora in zagotavlja njegovo nemoteno delovanje.
2.   Predsednik pri svojem delu stalno sodeluje s podpredsednikoma; nanju lahko prenese določene naloge ali odgovornosti, ki so v njegovi pristojnosti.
3.   Predsednik lahko posamezne naloge za določen čas prenese na generalnega sekretarja.
4.   Predsednik zastopa Odbor. Pooblastilo za zastopanje lahko prenese na enega od podpredsednikov ali po potrebi na enega od članov.
5.   Predsednik poroča Odboru o delu in ukrepih, ki jih je v imenu Odbora izvajal v obdobju med plenarnima zasedanjema. Tem poročilom ne sledi razprava.
6.   Predsednik po svoji izvolitvi na plenarnem zasedanju predstavi delovni program za svoje mandatno obdobje. Ob koncu mandatnega obdobja pa predstavi rezultate opravljenega dela.
Skupščina lahko o teh dveh predstavitvah razpravlja.
Člen 15
Eden od podpredsednikov je predsednik komisije za finančne in proračunske zadeve, drugi pa predsednik komisije za komuniciranje. Pri svojem delu sta podrejena predsedniku Odbora.
Člen 16
1.   Razširjeno ožje predsedstvo sestavljajo predsednik in oba podpredsednika Odbora ter predsedniki skupin.
2.   Naloge razširjenega ožjega predsedstva so:
(a)
pripravljati in lajšati delo predsedstva in skupščine;
(b)
lajšati sprejemanje potrebnih sklepov v nujnih ali izrednih primerih.
S tem namenom lahko na svoje seje povabi predsednike strokovnih skupin in posvetovalnih komisij ter druge osebe.
3.   Razširjeno ožje predsedstvo se najmanj dvakrat letno sestane s predsedniki strokovnih skupin in posvetovalnih komisij, da pripravi program dela Odbora in oceni njegovo izvajanje.
Poglavje IV
STROKOVNE SKUPINE
Člen 17
1.   Odbor sestavlja šest strokovnih skupin. Plenarna skupščina lahko na predlog predsedstva ustanovi nove strokovne skupine za področja, ki so zajeta v Pogodbah.
2.   Odbor ustanovi strokovne skupine na konstitutivni seji po prenovi na vsakih pet let.
3.   Seznam in pristojnosti strokovnih skupin se lahko ponovno proučijo ob prenovi na vsakih pet let.
Člen 18
1.   O številu članov strokovnih skupin odloča Odbor na predlog predsedstva.
2.   Z izjemo predsednika mora biti vsak član Odbora član vsaj ene strokovne skupine.
3.   Član je lahko član več kot dveh strokovnih skupin hkrati samo, če prihaja iz države članice, ki nima več kot devet članov. Noben član pa ne more biti član več kot treh strokovnih skupin hkrati.
4.   Člane strokovnih skupin imenuje Odbor za obdobje dveh let in pol z možnostjo obnove mandata.
5.   Za zamenjavo člana strokovne skupine veljajo enaki pogoji kot za njegovo imenovanje.
Člen 19
1.   Predsedstvo strokovne skupine je izvoljeno za dve leti in pol, sestavlja pa ga dvanajst članov, vključno s predsednikom in tremi podpredsedniki, po enim iz vsake skupine.
2.   Predsednike in druge člane predsedstva strokovnih skupin izvoli Odbor.
3.   Predsednik in ostali člani predsedstva strokovne skupine so lahko ponovno izvoljeni.
4.   Vsaki dve leti in pol se predsedstvo treh strokovnih skupin zamenja, tako da jim predseduje vsakič ena od skupin. Ista skupina tako ne more predsedovati posamezni strokovni skupini več kot pet let zapored.
Člen 20
1.   Naloga strokovnih skupin je sprejemati mnenja ali informativna poročila o zadevah, za katere so zaprošene v skladu s členom 37 tega poslovnika.
2.   Za obravnavo teh zadev lahko strokovne skupine izmed svojih članov ustanovijo študijsko ali redakcijsko skupino ali pa imenujejo samostojnega poročevalca.
3.   Imenovanje poročevalcev in morebitnih soporočevalcev ter sestava študijskih in redakcijskih skupin se določita na podlagi predlogov skupin.
4.   Predsedniki strokovnih skupin sprejmejo potrebne ukrepe za začetek dela, da bi omogočili hitro vzpostavitev študijskih skupin, pod pogojem, da predsedniki vseh treh skupin soglašajo glede predloga za imenovanje poročevalcev in po potrebi soporočevalcev ter glede sestave študijskih ali redakcijskih skupin.
5.   Naloga poročevalca je spremljati ukrepanje v zvezi mnenjem po njegovem sprejetju na plenarnem zasedanju, po potrebi ob pomoči strokovnjaka. Pri tej nalogi mu pomaga tajništvo zadevne strokovne skupine. O spremljanju obvešča strokovno skupino.
6.   Študijske skupine ne morejo postati stalne strukture, razen v izjemnih primerih, ki jih predhodno odobri predsedstvo za obdobje dveh let in pol.
Člen 21
1.   Člana Odbora, ki se ne more udeležiti seje, lahko pri pripravljalnem delu zastopa njegov namestnik.
2.   Namestnik nima glasovalne pravice.
3.   Če ima član funkcijo predsednika strokovne ali študijske skupine, člana predsedstva strokovne skupine ali poročevalca, ga namestnik ne more nadomeščati pri opravljanju te funkcije.
4.   Ime in položaj izbranega namestnika se predložita predsedstvu Odbora v odobritev.
5.   Med pripravljalnim delom namestnik izvaja iste naloge, kot bi jih član, ki ga nadomešča; zanj veljajo tudi ista pravila glede potnih stroškov in stroškov bivanja.
Poglavje V
PODODBORI IN GLAVNI POROČEVALEC
Člen 22
1.   Odbor lahko na pobudo predsedstva v izjemnih primerih ustanovi pododbore, ki jih sestavljajo člani Odbora in so zadolženi za pripravo osnutkov mnenj ali informativnih poročil o izključno horizontalnih splošnih vprašanjih, ki se pošljejo v obravnavo predsedstvu in nato Odboru.
2.   V obdobju med plenarnima zasedanjema lahko predsedstvo ustanovi pododbore, ki jih mora Odbor nato potrditi. Pododbor se lahko ustanovi za obravnavo samo ene zadeve. Pododbor se samodejno razpusti, ko Odbor sprejme osnutek mnenja ali informativnega poročila, ki ga je pripravil.
3.   Kadar je za določeno zadevo pristojnih več strokovnih skupin, pododbor sestavljajo člani teh strokovnih skupin.
4.   Pravila za strokovne skupine se smiselno uporabljajo tudi za pododbore.
Člen 23
V primeru zaprosil, ki se nanašajo zlasti na teme drugotnega pomena ali nujne teme, lahko Odbor imenuje glavnega poročevalca, ki sam poroča skupščini, ne da bi mnenje predhodno obravnavala strokovna skupina.
Poglavje VI
OPAZOVALNE SKUPINE, POSVETOVANJA, STROKOVNJAKI
Člen 24
1.   Odbor lahko ustanovi opazovalne skupine, kadar narava, obseg in kompleksnost obravnavane teme zahtevajo posebno prožnost metod dela ter postopkov in instrumentov, ki se uporabljajo.
2.   Opazovalna skupina se ustanovi s sklepom plenarne skupščine, ki potrdi predhodno soglasje predsedstva k predlogu skupine ali strokovne skupine.
3.   V sklepu o ustanovitvi opazovalne skupine morajo biti opredeljene njene naloge, struktura, sestava in trajanje.
4.   Opazovalne skupine lahko pripravijo letno poročilo o uporabi horizontalnih klavzul Pogodbe (socialne klavzule, okoljske klavzule in klavzule o varstvu potrošnikov) ter njihovem vplivu na politike Evropske unije. Poročilo se lahko na podlagi sklepa skupščine posreduje Evropskemu parlamentu, Svetu in Komisiji.
5.   Opazovalna skupina deluje pod okriljem in nadzorom ene od strokovnih skupin.
Člen 25
Različni organi ali delovne strukture Odbora se lahko posvetujejo z zunanjimi osebami, če pomembnost vprašanja o določeni zadevi to upravičuje. Če je prihod teh oseb povezan z dodatnimi stroški, mora zainteresirani organ predsedstvu Odbora predložiti zahtevek za predhodno odobritev ter program z natančnim pojasnilom, pri katerih vidikih zadeve potrebuje zunanjo pomoč.
Člen 26
1.   Po potrebi lahko predsedniki skupin na predlog poročevalcev in/ali soporočevalcev imenujejo strokovnjake za pomoč pri pripravljalnem delu.
2.   Predsedniki skupin lahko imenujejo tudi strokovnjake skupin.
3.   Za strokovnjake, ki sodelujejo pri pripravljalnem delu, veljajo ista pravila glede potnih stroškov in stroškov bivanja kot za člane.
4.   Če bi bila njihova prisotnost koristna, lahko strokovnjaki poročevalcev ali soporočevalcev na predlog poročevalcev ali soporočevalcev sodelujejo na sejah strokovne skupine ali posvetovalne komisije, na katerih se obravnavajo mnenja ali informativna poročila, za pripravo katerih so bili imenovani.
Njihovo udeležbo mora vnaprej odobriti predsednik zadevne strokovne skupine ali posvetovalne komisije.
5.   Strokovnjaki ne zastopajo Odbora in ne govorijo v njegovem imenu.
6.   Člani Odbora ne morejo biti imenovani za strokovnjake.
Njihovi namestniki so lahko imenovani za strokovnjake, če se jim mandat namestnika začasno prekine.
Delegati posvetovalne komisije lahko postanejo samo strokovnjaki skupine, ki jih je imenovala, ali strokovnjaki poročevalca, ki pripada tej skupini.
Poglavje VII
POSVETOVALNE KOMISIJE
Člen 27
1.   Odbor lahko ustanovi posvetovalne komisije. Sestavljajo jih člani Odbora in delegati s področij organizirane civilne družbe, ki jih Odbor želi vključiti v svoje delo.
2.   Komisije se ustanovijo s sklepom plenarne skupščine, ki potrdi ustrezen sklep predsedstva. V sklepu o ustanovitvi komisije morajo biti opredeljene njene naloge, struktura, sestava, trajanje in pravila delovanja.
3.   V skladu s prvim in drugim odstavkom tega člena se lahko ustanovi posvetovalna komisija za spremembe v industriji (CCMI), ki jo sestavljajo člani Odbora in delegati predstavniških organizacij različnih ekonomskih in socialnih sektorjev ter civilne družbe, ki jih zadevajo spremembe v industriji. Predsednik te komisije je član predsedstva Odbora, ki mu vsaki dve leti in pol poroča o dejavnosti CCMI. Izvoli se izmed članov predsedstva v skladu s členom 4(1)(d) tega poslovnika. Za delegate in namestnike, ki sodelujejo pri pripravljalnem delu, veljajo ista pravila glede potnih stroškov in stroškov bivanja kot za člane.
Poglavje VIII
DIALOG Z EKONOMSKIMI IN SOCIALNIMI ORGANIZACIJAMI EVROPSKE UNIJE IN TRETJIH DRŽAV
Člen 28
1.   Odbor lahko na pobudo predsedstva vzdržuje strukturirane stike z ekonomsko-socialnimi sveti ter podobnimi ekonomskimi in socialnimi institucijami in organizacijami civilne družbe iz Evropske unije in tretjih držav.
2.   Izvaja tudi ukrepe, katerih cilj je spodbujati ustanavljanje ekonomsko-socialnih svetov ali podobnih institucij v državah, v katerih še ne obstajajo.
Člen 29
1.   Odbor lahko na predlog predsedstva imenuje delegacije za vzdrževanje stikov z različnimi ekonomskimi in socialnimi komponentami organizirane civilne družbe v državah ali združenjih držav, ki niso članice Evropske unije.
2.   Sodelovanje med Odborom in partnerji organizirane civilne družbe iz držav kandidatk poteka v skupnih posvetovalnih odborih, če jih pridružitveni sveti ustanovijo. Sicer sodelovanje poteka v skupinah za stike.
3.   Skupni posvetovalni odbori in skupine za stike pripravljajo poročila in izjave, ki jih Odbor lahko posreduje pristojnim institucijam in ustreznim akterjem.
Poglavje IX
SKUPINE
Člen 30
1.   Odbor sestavljajo tri skupine članov: v prvi so predstavniki delodajalcev, v drugi predstavniki delojemalcev in v tretji predstavniki drugih ekonomskih in socialnih komponent organizirane civilne družbe.
2.   Skupine izvolijo svoje predsednike in podpredsednike. Skupine sodelujejo pri pripravi, organizaciji in usklajevanju dela Odbora in njegovih organov ter prispevajo k njihovi obveščenosti. Vsaka skupina ima svoje tajništvo.
3.   Skupine skupščini predlagajo kandidate za predsednika in podpredsednika Odbora v skladu s členom 7(6), ob upoštevanju načela enakosti spolov, kakor so ga opredelile institucije Evropske unije.
4.   V skladu z določbami člena 4(1)(b) so predsedniki skupin člani predsedstva Odbora.
5.   Predsedniki skupin pomagajo ožjemu predsedstvu Odbora pri oblikovanju politik ter po potrebi pri nadzoru izdatkov.
6.   Predsedniki skupin se za pripravo dela predsedstva in skupščine sestanejo z ožjim predsedstvom Odbora.
7.   Skupine predložijo skupščini svoje predloge za izvolitev predsednikov strokovnih skupin v skladu s členom 7(7) in predsedstev strokovnih skupin v skladu s členom 19.
8.   Skupine predlagajo sestavo komisije za finančne in proračunske zadeve, ki jo ustanovi predsedstvo v skladu s členom 11(1).
9.   Skupine predlagajo sestavo opazovalnih skupin in posvetovalnih komisij, ki jih ustanovi skupščina v skladu s členom 24 oziroma 27.
10.   Skupine predlagajo sestavo delegacij in skupnih posvetovalnih odborov, ustanovljenih v skladu s členom 29(1) oziroma 29(2).
11.   Skupine predlagajo poročevalce in sestavo študijskih in redakcijskih skupin, ki jih v skladu s členom 20(3) imenujejo ali ustanovijo strokovne skupine.
12.   Pri izvajanju odstavkov 7 do 11 tega člena skupine upoštevajo zastopanost držav članic v Odboru, različne komponente ekonomskega in socialnega življenja, pristojnosti in merila dobrega upravljanja.
13.   Člani Odbora se lahko prostovoljno včlanijo v eno izmed skupin, če se njeni člani s tem strinjajo. Član lahko v istem obdobju pripada samo eni skupini.
14.   Generalni sekretariat nudi članom, ki ne pripadajo nobeni skupini, ustrezno materialno in tehnično pomoč, potrebno za izvajanje njihovega mandata. O njihovem sodelovanju v študijskih skupinah in drugih notranjih strukturah odloča predsednik Odbora po posvetovanju s skupinami.
Poglavje X
INTERESNE SKUPINE
Člen 31
1.   Člani Odbora se lahko prostovoljno združujejo v interesne skupine, ki predstavljajo različne ekonomske in socialne interese organizirane civilne družbe Evropske unije.
2.   Posamezno interesno skupino lahko sestavljajo člani vseh treh skupin Odbora. Član ne more biti član več kot ene interesne skupine hkrati.
3.   Ustanovitev interesne skupine mora odobriti predsedstvo, ki o tem obvesti skupščino.
4.   V sklepu predsedstva o ustanovitvi interesne skupine so opredeljene njene naloge, struktura, sestava, trajanje in pravila delovanja.
Ta sklep lahko predsedstvo pozneje spremeni ali prekliče.
Za ustanovitev interesne skupine je potrebnih vsaj deset članov.
NASLOV II
DELOVANJE ODBORA
Poglavje I
POSVETOVANJE Z ODBOROM
Člen 32
1.   Predsednik skliče Odbor, da se sprejmejo mnenja, za katera zaprosijo Evropski parlament, Svet ali Komisija.
2.   Predsednik na predlog predsedstva Odbora in s soglasjem večine članov skliče Odbor za pripravo mnenj na lastno pobudo o vseh vprašanjih v zvezi z Evropsko unijo, njenimi politikami in njihovim možnim razvojem.
Člen 33
1.   Zaprosila za mnenja iz člena 32(1) so naslovljena na predsednika Odbora. Predsednik v dogovoru s predsedstvom organizira delo Odbora in pri tem v največji možni meri spoštuje roke, ki so določeni v zaprosilu za mnenje.
2.   Predsedstvo določi prednostno razvrstitev mnenj tako, da jih razvrsti v kategorije.
3.   Strokovne skupine pripravijo predlog razvrstitve mnenj v spodaj navedene tri kategorije in določijo okvirno število članov posamezne študijske skupine. Predlog najprej obravnavajo ožje predsedstvo in predsedniki skupin, nato pa se predloži predsedstvu v odločanje. V posebnih primerih lahko predsedniki skupin predlagajo spremembo števila članov študijske skupine. Predsedstvo na svoji naslednji seji potrdi nov predlog in določi končno število članov študijske skupine.
Te tri kategorije so opredeljene na podlagi naslednjih meril:
Kategorija A (zaprosila, ki se nanašajo na prednostne teme). V to kategorijo spadajo:
—
vsa zaprosila za pripravo raziskovalnih mnenj (Evropski parlament, prihodnja predsedstva Sveta, Komisija),
—
vsi sprejeti predlogi za pripravo mnenj na lastno pobudo,
—
nekatera obvezna in neobvezna zaprosila.
Mnenja v tej kategoriji pripravijo študijske skupine z različnim številom članov (6, 9, 12, 15, 18, 21 ali 24 članov), ki imajo na voljo ustrezna sredstva.
Kategorija B (obvezna ali neobvezna zaprosila, ki se nanašajo na teme drugotnega pomena ali nujne teme)
Mnenja v tej kategoriji običajno pripravi samostojni ali glavni poročevalec. V izjemnih primerih in na podlagi sklepa predsedstva lahko zaprosilo kategorije B obravnava redakcijska skupina s tremi člani (kategorija B+). Število sej in delovnih jezikov določi predsedstvo.
Kategorija C (obvezna ali neobvezna zaprosila izključno tehnične narave)
Za zaprosila v tej kategoriji se pripravi standardno mnenje, ki ga predsedstvo predloži skupščini. Ta postopek ne vključuje niti imenovanja poročevalca niti obravnave v strokovni skupini, temveč izključno sprejetje ali zavrnitev na plenarnem zasedanju. Na obravnavi na plenarnem zasedanju skupščina najprej izrazi svoje mnenje za ali proti obravnavi zaprosil po omenjenem postopku in nato glasuje za ali proti standardnemu mnenju.
4.   Za nujne zadeve se uporabljajo določbe člena 63 tega poslovnika.
Člen 34
Na predlog predsedstva lahko Odbor sklene pripraviti informativno poročilo, da bi proučil katerokoli vprašanje v zvezi s politikami Evropske unije in njihovim možnim razvojem.
Člen 35
Odbor lahko na predlog strokovne skupine, skupine ali tretjine članov pripravi resolucijo o aktualni temi, ki jo sprejme skupščina v skladu s členom 61(2). Osnutki resolucij so prednostno uvrščeni na dnevni red plenarnega zasedanja.
Člen 36
1.   Predsedstvo lahko s splošnimi sklepi ureja in s posebnimi sklepi odobri dejavnosti, ki so neposredno ali posredno povezane s posvetovalno funkcijo Odbora, in sicer zlasti:
—
vzpostavljanje, sestavo in upravljanje forumov, platform in drugih struktur Odbora za tematska posvetovanja ter način sodelovanja Odbora in njegovih članov v posvetovalnih strukturah, ki so jih ustanovile institucije Unije ali v katerih te institucije sodelujejo,
—
pripravo ali naročilo študij in njihovo objavo,
—
organizacijo delovnih obiskov in dogodkov zunaj sedeža,
—
ocenjevanje politik – o katerem odloči predsedstvo ali zanj zaprosijo institucije Unije – zlasti v obliki mnenj ali informativnih poročil v skladu s tem poslovnikom. „Ocenjevanje politik“ pomeni naknadno ocenjevanje določene politike ali zakonodaje, ki se že izvaja, in zajema presojo in zahteve organizacij, zastopanih v Odboru.
2.   EESO z naknadnimi ocenami (informativnimi poročili) posreduje stališča organizacij civilne družbe o učinku politik EU. Naknadne ocene morajo biti kvalitativne in ciljno usmerjene. Pri ocenjevanju se upoštevajo družbeni, gospodarski in okoljski učinki.
3.   O sodelovanju članov v zunanjih delovnih telesih odloča predsedstvo, ki to redno spremlja in ocenjuje. Zastopanost članov v zunanjih delovnih telesih mora biti uravnotežena in upoštevati načelo rotacije.
Poglavje II
ORGANIZACIJA DELA
A.   DELO STROKOVNIH SKUPIN
Člen 37
1.   Predsedstvo za pripravo mnenja ali informativnega poročila v skladu s členom 9(4) določi strokovno skupino, pristojno za pripravo dela. Kadar je zadeva nedvoumno v pristojnosti določene strokovne skupine, slednjo predsednik zadolži za pripravo dela v zvezi z zadevo in o tem obvesti predsedstvo.
2.   Kadar želi strokovna skupina, zadolžena za pripravo mnenja, pridobiti mnenje posvetovalne komisije za spremembe v industriji (CCMI) ali kadar slednja želi izraziti svoje stališče do mnenja, ki je bilo dodeljeno določeni strokovni skupini, lahko predsedstvo Odbora posvetovalni komisiji za spremembe v industriji odobri pripravo dopolnilnega mnenja o eni ali več točkah, ki so predmet zaprosila za mnenje. Takšen sklep lahko sprejme predsedstvo tudi na lastno pobudo. Predsedstvo organizira delo Odbora tako, da posvetovalna komisija za spremembe v industriji pravočasno pripravi mnenje, da ga strokovna skupina lahko upošteva.
Za poročanje Odboru je pristojna samo strokovna skupina. Kljub temu pa mora svojemu mnenju priložiti dopolnilno mnenje posvetovalne komisije za spremembe v industriji.
3.   Predsednik Odbora uradno obvesti predsednika pristojne strokovne skupine o odločitvi in roku, v katerem mora strokovna skupina delo zaključiti.
4.   Člane Odbora obvesti o dodelitvi zadeve strokovni skupini in datumu plenarnega zasedanja, na katerem bo mnenje obravnavano.
Člen 38
Predsednik Odbora lahko v soglasju s predsedstvom strokovni skupini odobri izvedbo skupne seje z odborom Evropskega parlamenta ali s komisijo Odbora regij.
Člen 39
Sejo strokovne skupine, ki je v skladu s poslovnikom zadolžena za pripravo mnenj, skliče njen predsednik.
Člen 40
1.   Seje strokovnih skupin pripravijo njihovi predsedniki v sodelovanju s predsedstvom strokovnih skupin.
2.   Seje strokovne skupine vodi njen predsednik, v njegovi odsotnosti pa eden izmed podpredsednikov.
Člen 41
1.   Strokovne skupine so sklepčne, če je prisotnih ali zastopanih več kot polovica njenih članov.
2.   V primeru nesklepčnosti predsednik sejo zaključi ter v roku in na način, ki se mu zdi ustrezen, vendar še isti dan, skliče novo sejo, ki je sklepčna ne glede na število prisotnih ali zastopanih članov.
Člen 42
Strokovna skupina sprejme mnenje na podlagi osnutka mnenja, ki ga pripravita poročevalec in morebitni soporočevalec.
Člen 43
1.   Mnenje strokovne skupine vsebuje le besedila, ki jih je strokovna skupina sprejela v skladu s postopkom iz člena 61 tega poslovnika.
2.   Zavrnjeni amandmaji se skupaj z navedbo rezultatov glasovanja priložijo mnenju, če so prejeli vsaj četrtino oddanih glasov.
Člen 44
Predsednik strokovne skupine pošlje mnenje strokovne skupine skupaj z dokumenti, priloženimi v skladu s členom 43, predsedniku Odbora, predsedstvo pa ga nato čim prej predloži Odboru. Ti dokumenti so pravočasno na voljo članom Odbora.
Člen 45
Za vsako sejo strokovne skupine se sestavi kratek zapisnik. Ta zapisnik se predloži v potrditev strokovni skupini.
Člen 46
Predsednik lahko v soglasju s predsedstvom ali po potrebi s skupščino strokovno skupino zaprosi, da zadevo ponovno prouči, če meni, da niso bile upoštevane določbe tega poslovnika, ki se nanašajo na postopek priprave mnenja, ali da je treba zadevo dodatno proučiti.
Člen 47
1.   Brez poseganja v člen 20(2) pripravljalno delo strokovnih skupin načeloma poteka v okviru študijskih skupin.
2.   Poročevalec, ki mu pomaga strokovnjak in po potrebi eden ali več soporočevalcev, prouči zadevo, upošteva izražena stališča in na tej podlagi sestavi osnutek mnenja, ki ga pošlje predsedniku strokovne skupine.
3.   Študijske skupine ne glasujejo.
B.   DELO NA PLENARNIH ZASEDANJIH
Člen 48
Skupščina, ki jo sestavljajo vsi člani Odbora, se sestaja na plenarnih zasedanjih.
Člen 49
1.   Zasedanja pripravlja predsednik v dogovoru s predsedstvom. Predsedstvo se zaradi organizacije dela sestane pred vsakim zasedanjem in po potrebi med zasedanjem.
2.   Predsedstvo lahko za vsako mnenje določi trajanje splošne razprave na zasedanju.
Člen 50
1.   Vsaj petnajst dni pred začetkom zasedanja predsednik vsem članom Odbora ter Evropskemu parlamentu, Svetu in Komisiji pošlje predlog dnevnega reda, ki ga je sprejelo predsedstvo na predlog ožjega predsedstva v sodelovanju s predsedniki skupin.
2.   Predlog dnevnega reda se na začetku zasedanja predloži skupščini v potrditev. Po potrditvi dnevnega reda je treba posamezne točke obravnavati na seji, za katero so bile načrtovane. Dokumenti, potrebni za razprave Odbora, se dajo na razpolago članom v skladu s členom 44.
Člen 51
1.   Odbor je sklepčen, če je prisotnih ali zastopanih več kot polovica njegovih članov.
2.   V primeru nesklepčnosti predsednik sejo zaključi in v roku, ki se mu zdi ustrezen, vendar med istim zasedanjem, skliče novo sejo, ki je sklepčna ne glede na število prisotnih ali zastopanih članov.
Člen 52
Pri potrjevanju dnevnega reda lahko predsednik po potrebi napove razpravo o aktualnem vprašanju.
Člen 53
Odbor lahko predlog dnevnega reda spremeni, da bi proučil predloge resolucij, predložene v skladu s postopkom iz člena 35.
Člen 54
1.   Predsednik odpre zasedanje, vodi razprave in skrbi za spoštovanje poslovnika. Pri tem mu pomagata podpredsednika.
2.   Predsednika v primeru odsotnosti nadomeščata podpredsednika. V primeru odsotnosti podpredsednikov ga nadomešča najstarejši član predsedstva.
3.   Odbor odloča na podlagi dela strokovne skupine, pristojne za poročanje skupščini.
4.   Če je strokovna skupina besedilo sprejela z manj kot petimi glasovi proti, lahko predsedstvo predlaga, da se ga uvrsti na dnevni red plenarnega zasedanja med zadeve, o katerih se glasuje po postopku brez razprave.
Ta postopek se ne uporablja:
—
če mu nasprotuje najmanj petindvajset članov,
—
če so bili vloženi amandmaji za obravnavo na plenarnem zasedanju ali
—
če zadevna strokovna skupina sklene, da je treba o besedilu razpravljati na plenarnem zasedanju.
5.   Če besedilo pri glasovanju na plenarnem zasedanju ne dobi večine glasov, ga lahko predsednik Odbora s soglasjem skupščine vrne pristojni strokovni skupini v ponovno proučitev ali imenuje glavnega poročevalca, ki na istem ali poznejšem zasedanju predloži nov osnutek besedila.
Člen 55
1.   Amandmaje je treba oddati sekretariatu pred začetkom zasedanja v pisni obliki in s podpisi njihovih avtorjev.
2.   Predsedstvo določi način vlaganja amandmajev, da zagotovi nemoten potek dela plenarne skupščine.
3.   Odbor dovoli vlaganje amandmajev tudi pred začetkom seje, če jih podpiše najmanj petindvajset članov.
4.   V amandmaju mora biti naveden del besedila, na katerega se nanaša, in kratka obrazložitev. Amandmaji, katerih oblika in vsebina se ponavljata, se obravnavajo skupaj.
5.   Pri vsakem amandmaju imajo praviloma besedo samo član, ki je avtor amandmaja, en član, ki amandmaju nasprotuje, in poročevalec.
6.   Med obravnavo amandmaja lahko poročevalec s soglasjem avtorja amandmaja ustno predstavi kompromisne predloge. V tem primeru skupščina glasuje le o kompromisnem predlogu.
7.   Po potrebi lahko predsednik Odbora v dogovoru s predsednikom in poročevalcem pristojne strokovne skupine Odboru predlaga, da se amandmaji obravnavajo tako, da se ohrani skladnost končnega besedila.
Člen 56
1.   Amandma ali sklop amandmajev, ki izražajo popolnoma drugačno stališče od mnenja strokovne skupine ali posvetovalne komisije, se opredelijo kot nasprotno mnenje. Nasprotno mnenje mora biti kratko in jedrnato ter samozadostno, kar pomeni, da mora vključevati sklepe in obrazložitev.
2.   Skupine lahko predsedstvo zaprosijo, da enega ali več amandmajev opredeli kot nasprotno mnenje.
3.   Predsedstvo sprejme sklep po tem, ko se je seznanilo s stališčem predsednika zadevne strokovne skupine ali posvetovalne komisije.
4.   Predsedstvo lahko po tem, ko enega ali več amandmajev opredeli kot nasprotno mnenje, sklene, da se mnenje in nasprotno mnenje vrneta zadevni strokovni skupini ali posvetovalni komisiji v ponovno proučitev, če to omogočajo predpisani roki za sprejetje mnenja.
5.   Če amandma ni vložen pravočasno, da bi predsedstvo lahko sprejelo sklep o opredelitvi za nasprotno mnenje, mora sklep o tem in o morebitni vrnitvi zadevnemu organu sprejeti skupščina na predlog razširjenega ožjega predsedstva in po posvetovanju s predsednikom zadevnega organa.
6.   Če se v primeru iz odstavka 5 zadeva ne vrne zadevnemu organu ali se predlagano besedilo ne opredeli kot nasprotno mnenje, plenarna skupščina o vloženih amandmajih glasuje po enakem postopku kot za amandmaje skupin.
7.   Nasprotno mnenje je sprejeto, če prejme večino glasov plenarne skupščine.
Skupščina posebej glasuje o tem, ali se prvotno besedilo priloži sprejetemu mnenju. Prvotno besedilo se priloži novemu besedilu, če prejme najmanj četrtino oddanih glasov.
8.   Nasprotno mnenje se priloži prvotnemu mnenju, čeprav ne prejme večine glasov, če prejme najmanj četrtino oddanih glasov.
Člen 57
1.   Predsednik lahko na lastno pobudo ali na zahtevo člana Odbor pozove, da sprejme sklep o omejitvi časa govora in števila govornikov, o prekinitvi zasedanja ali o koncu razprave. Po koncu razprave lahko član dobi besedo samo za pojasnitev glasovanja, vendar šele po koncu glasovanja in za čas, ki ga določi predsednik.
2.   V primeru proceduralnih vprašanj lahko član v vsakem trenutku zaprosi za besedo in jo tudi prednostno dobi.
Člen 58
1.   Za vsako plenarno zasedanje se sestavi zapisnik, ki se predloži Odboru v potrditev.
2.   Končno različico zapisnika podpišeta predsednik in generalni sekretar Odbora.
Člen 59
1.   Mnenja Odbora poleg navedbe pravne podlage vsebujejo tudi obrazložitev in stališče Odbora do celotne zadeve.
2.   Rezultat glasovanja o celotnem besedilu mnenja se navede v postopkovnem delu mnenja. V primeru poimenskega glasovanja se navedejo imena glasovalcev.
3.   Amandmaji z obrazložitvami, ki jih je plenarna skupščina zavrnila, se skupaj z rezultati glasovanja priložijo mnenju, če so prejeli vsaj četrtino oddanih glasov. Enako velja tudi za nasprotna mnenja.
4.   Deli besedila mnenja strokovne skupine, ki so bili zavrnjeni zaradi amandmajev, ki jih je sprejela plenarna skupščina, se prav tako priložijo mnenju Odbora skupaj z rezultati glasovanja, če so prejeli vsaj četrtino oddanih glasov.
5.   Če ima ena izmed skupin Odbora, ustanovljena v skladu s členom 30, ali interesna skupina predstavnikov ekonomskega in socialnega življenja, oblikovana v skladu s členom 31, drugačno in skupno stališče do zadeve, ki je bila predložena v obravnavo skupščini, se lahko to stališče po poimenskem glasovanju, s katerim se zaključi razprava o zadevi, povzame v kratki izjavi in priloži mnenju.
Člen 60
1.   Mnenja, ki jih sprejme Odbor, in zapisnik zasedanja se pošljejo Evropskemu parlamentu, Svetu in Komisiji.
2.   Mnenja, ki jih sprejme Odbor, se lahko pošljejo katerikoli zainteresirani ustanovi ali organizaciji.
NASLOV III
SPLOŠNE DOLOČBE
Poglavje I
POSTOPEK GLASOVANJA
Člen 61
1.   Veljavne oblike glasovanja so „za“, „proti“ ali „vzdržan“.
2.   Pri sprejemanju besedil in sklepov Odbora in njegovih organov odloča večina oddanih glasov „za“ ali „proti“, razen če ta poslovnik ne določa drugače.
3.   Glasovanje je lahko javno, poimensko ali tajno.
4.   Poimensko glasovanje o resoluciji, amandmaju, nasprotnem mnenju, celotnem mnenju ali kateremkoli drugem besedilu je upravičeno, če ga zahteva četrtina prisotnih ali zastopanih članov.
5.   Člani se za različne naloge zastopanja izvolijo s tajnim glasovanjem. V ostalih primerih je glasovanje tajno, če to zahteva večina prisotnih ali zastopanih članov Odbora.
6.   Če je izid glasovanja neodločen, je odločilen glas predsednika seje.
7.   Če poročevalec amandma sprejme, ne pomeni, da se o njem ne glasuje.
Poglavje II
NUJNI POSTOPEK
Člen 62
1.   V primerih, ki so nujni zaradi roka, ki ga Evropski parlament, Svet ali Komisija določi Odboru za predložitev mnenja, se lahko uporabi nujni postopek, če predsednik ugotovi, da je to potrebno za pravočasno sprejetje mnenja.
2.   V primerih, ki so nujni za Odbor, lahko predsednik brez predhodnega posvetovanja s predsedstvom nemudoma sprejme vse potrebne ukrepe za nemoten potek dela Odbora. O tem obvesti člane predsedstva.
3.   Ukrepi, ki jih sprejme predsednik, se na naslednji seji predložijo Odboru v potrditev.
Člen 63
1.   V primerih, ki so nujni zaradi rokov, določenih strokovni skupini za pripravo mnenja, lahko njen predsednik s soglasjem predsednikov vseh treh skupin pri organizaciji njenega dela odstopa od določb tega poslovnika, ki se nanašajo na organizacijo dela strokovnih skupin.
2.   Ukrepi, ki jih sprejme predsednik strokovne skupine, se na naslednji seji predložijo strokovni skupini v potrditev.
Poglavje III
ODSOTNOST IN NADOMEŠČANJE
Člen 64
1.   Član Odbora, ki se ne more udeležiti seje, na katero je bil povabljen v skladu s pravili, mora o tem pred sejo obvestiti ustreznega predsednika.
2.   Če je član Odbora odsoten na več kot treh zaporednih plenarnih zasedanjih, ne da bi ga kdo nadomeščal in brez upravičenega razloga, lahko predsednik po posvetovanju s predsedstvom in po pozivu članu, naj utemelji svojo odsotnost, prosi Svet, da člana razreši.
3.   Če je član strokovne skupine odsoten na več kot treh zaporednih sejah, ne da bi ga kdo nadomeščal in brez upravičenega razloga, lahko predsednik strokovne skupine po pozivu članu, naj utemelji svojo odsotnost, od člana zahteva, da svoje mesto v strokovni skupini odstopi drugemu članu, in o tem obvesti predsedstvo Odbora.
Člen 65
1.   Člani Odbora, ki se ne morejo udeležiti plenarnega zasedanja ali seje strokovne skupine, lahko, potem ko so o tem obvestili predsednika, svojo glasovalno pravico pisno prenesejo na drugega člana Odbora ali strokovne skupine.
2.   Član na plenarnem zasedanju ali seji strokovne skupine ne more imeti več kot ene tako prenesene glasovalne pravice.
Člen 66
1.   Člana, ki se ne more udeležiti seje, na katero je bil povabljen v skladu s pravili, lahko nadomesti drug član Odbora, vendar mora o tem neposredno ali prek tajništva skupine pisno obvestiti zadevnega predsednika. Ta možnost se ne uporablja za seje predsedstva Odbora ali komisije za finančne in proračunske zadeve.
2.   Pooblastilo za nadomeščanje velja izključno za sejo, za katero je bilo dano.
3.   Pri sestavljanju študijske skupine lahko vsak član zaprosi, da njegovo mesto člana v študijski skupini prevzame drug član Odbora. Nadomeščanja, ki velja za določeno zadevo in za celotno obdobje dela strokovne skupine pri tej zadevi, ni mogoče preklicati. Kadar pa se delo študijske skupine nadaljuje po koncu dvoinpolletnega ali petletnega mandata, veljavnost nadomeščanja preneha z iztekom mandata, v katerem je bil sprejet sklep o njem.
Poglavje IV
JAVNOST DELA IN OBVEŠČANJE O DELU ODBORA
Člen 67
1.   Odbor svoja mnenja objavi v Uradnem listu Evropske unije po postopku, ki sta ga po posvetovanju s predsedstvom Odbora določila Svet in Komisija.
2.   Sestava Odbora, predsedstva in strokovnih skupin ter vse spremembe se prav tako objavijo v Uradnem listu Evropske unije in na spletni strani Odbora.
Člen 68
1.   Odbor zagotavlja preglednost svojih odločitev v skladu z določbami drugega odstavka člena 1 Pogodbe o Evropski uniji.
2.   Generalni sekretar je zadolžen za sprejemanje ukrepov za zagotavljanje dostopa javnosti do ustreznih dokumentov.
3.   Vsak državljan Evropske unije lahko v skladu s četrtim odstavkom člena 24 Pogodbe o delovanju Evropske unije piše Odboru v enem od uradnih jezikov in tudi prejme odgovor v istem jeziku.
Člen 69
1.   Plenarna zasedanja Odbora in seje strokovnih skupin so javne.
2.   Določene razprave, ki se ne nanašajo na posvetovalno delo, se lahko s sklepom Odbora, sprejetim na prošnjo določene institucije ali organa ali na predlog predsedstva, razglasijo za zaupne.
3.   Druge seje niso javne. V upravičenih primerih, o katerih presoja predsednik seje, so lahko na sejah kot opazovalci prisotne tudi druge osebe.
Člen 70
1.   Člani institucij Evropske unije se lahko udeležijo sej Odbora in njegovih organov ter prevzamejo besedo.
2.   Člani drugih institucij in pooblaščeni uradniki institucij in organov so lahko povabljeni na seje Odbora in prevzamejo besedo ali odgovarjajo na vprašanja pod vodstvom predsednika seje.
Poglavje V
NAZIVI, PRIVILEGIJI, IMUNITETE, STATUT ČLANOV IN KVESTORJI
Člen 71
1.   Člani Odbora imajo naziv „član Evropskega ekonomsko-socialnega odbora“.
2.   Za člane Evropskega ekonomsko-socialnega odbora se uporabljajo določbe člena 10 poglavja IV Protokola št. 7 o privilegijih in imunitetah Evropske unije, ki je priložen Pogodbama.
Člen 72
1.   V statutu članov so opredeljeni status, pravice in dolžnosti članov Odbora ter predpisi, ki urejajo njihovo dejavnost in odnose z institucijo in njenimi službami.
Člen 73
1.   Kodeks ravnanja, ki ima enako pravno veljavnost kot ta poslovnik, kateremu je priložen, določa standarde in načela, ki veljajo za člane Odbora, delegate posvetovalnih komisij, namestnike in strokovnjake.
2.   Kodeks ravnanja določa ustanovitev odbora za etiko. Določa tudi postopek in ukrepe za primer kršitve standardov in načel.
3.   Nespoštovanje standardov in načel, opredeljenih v kodeksu ravnanja, lahko privede do uvedbe ukrepov, določenih v kodeksu ravnanja.
Člen 74
1.   Skupščina na predlog predsedstva za vsako dvoinpolletno obdobje izvoli tri člane, ki sestavljajo skupino kvestorjev.
2   Funkcija kvestorja ni združljiva s funkcijo člana naslednjih organov:
—
predsedstva Odbora,
—
komisije za finančne in proračunske zadeve (CAF),
—
revizijskega odbora,
—
odbora za etiko.
3.   Naloge kvestorjev so:
(a)
nadzor in zagotavljanje pravilnega izvajanja statuta članov;
(b)
oblikovanje ustreznih predlogov za izboljšanje statuta članov;
(c)
prizadevanje, z ustreznimi pobudami, za razrešitev dvomov ali sporov glede izvajanja statuta članov;
(d)
zagotavljanje stikov med člani Odbora in generalnim sekretariatom pri izvajanju statuta članov.
Poglavje VI
PRENEHANJE MANDATA ČLANOV, NEZDRUŽLJIVOST FUNKCIJ
Člen 75
1.   Mandat članov Odbora poteče ob koncu petletnega mandatnega obdobja, ki ga ob prenovi Odbora določi Svet.
2.   Mandat članov Odbora preneha zaradi odstopa, razrešitve, smrti, višje sile ali nezdružljivosti funkcij.
3.   Funkcija članov Odbora ni združljiva s funkcijo člana vlade ali parlamenta, institucije Evropske unije, Odbora regij in upravnega odbora Evropske investicijske banke ter s funkcijo zaposlenega uradnika ali uslužbenca Evropske unije.
4.   Član svoj odstop pisno sporoči predsedniku Odbora.
5.   Do razrešitve pride v okoliščinah iz člena 64(2) tega poslovnika. Če se Svet odloči za razrešitev člana, mora izvesti postopek zamenjave.
6.   O odstopu, smrti, višji sili ali nezdružljivosti funkcij predsednik Odbora obvesti Svet, ki potrdi sprostitev sedeža in sproži postopek zamenjave. Član, ki odstopa, opravlja svojo funkcijo do pravnomočnosti imenovanja njegovega naslednika, razen v primeru drugačnega obvestila člana v odstopu.
7.   V vseh primerih iz drugega odstavka tega člena se imenuje naslednik za preostanek tekočega mandatnega obdobja.
Člen 76
1.   Skupščina lahko na predlog predsedstva, ki so ga sprejele najmanj tri četrtine članov predsedstva, glasuje o nezaupnici predsedniku Odbora zaradi resnih in ustrezno preverjenih razlogov.
V tem primeru se ta predlog uvrsti na začetek dnevnega reda naslednjega plenarnega zasedanja.
2.   Skupščina odloča s tajnim glasovanjem in brez možnosti prenosa glasovalne pravice, najprej pa po vrsti zasliši po enega člana vsake skupine ter člane ožjega predsedstva, ki želijo izraziti svoje mnenje, in nazadnje predsednika.
Predlog o nezaupnici je sprejet, če je zanj glasovala tričetrtinska večina prisotnih članov. V nasprotnem primeru je nezaupnica zavrnjena.
3.   Če je predlog o nezaupnici sprejet, skupščina takoj začne postopek zamenjave predsednika z drugim članom iz njegove skupine.
V ta namen skupščino začasno vodi podpredsednik Odbora iz skupine, katere član naj bi naslednji predsedoval EESO.
4.   Če skupščina zamenjave ne more izvesti takoj, se njeno delo prekine, da lahko skupine oblikujejo predlog, nato pa jo član, ki jo začasno vodi, znova skliče, po možnosti še isti dan.
5.   Član, ki zamenja predsednika in prihaja iz iste skupine, ostane na položaju do konca prvotno predvidenega mandata.
Poglavje VII
UPRAVA ODBORA
Člen 77
1.   Odboru pomaga sekretariat, ki ga vodi generalni sekretar. Generalni sekretar je pri opravljanju svojih dolžnosti podrejen predsedniku, ki zastopa predsedstvo.
2.   Generalni sekretar se udeležuje sej predsedstva, kjer ima svetovalno vlogo in sestavlja zapisnik.
3.   Generalni sekretar pred predsedstvom slovesno priseže, da bo svoje naloge opravljal vestno in povsem nepristransko.
4.   Generalni sekretar izvaja sklepe, ki jih sprejmejo skupščina, predsedstvo in predsednik v skladu s tem poslovnikom, in predsedniku vsake tri mesece predloži pisno poročilo o merilih in določbah za izvajanje, ki se uporabljajo ali načrtujejo v zvezi z upravnimi, organizacijskimi in kadrovskimi vprašanji.
5.   Generalni sekretar lahko prenese svoja pooblastila v mejah, ki jih določi predsednik.
6.   Predsedstvo na predlog generalnega sekretarja sprejme tak organizacijski načrt generalnega sekretariata, da ta lahko zagotavlja nemoteno delovanje Odbora in njegovih organov ter podpira člane pri izvajanju njihovega mandata, zlasti pri organiziranju sej in pripravi mnenj.
7.   Pooblastila, ki jih ima generalni sekretar na podlagi prenosa pooblastil predsednika Odbora, so začasna in se iztečejo najpozneje ob koncu mandata predsednika Odbora.
Člen 78
Postopek, ki se uporablja za imenovanje novega generalnega sekretarja, je naslednji:
(1)
Predsedstvo:
—
odloči o statusu delovnega mesta generalnega sekretarja (uradnik ali začasni uslužbenec), imenuje tričlansko redakcijsko komisijo in nato odobri besedilo objave prostega delovnega mesta,
—
imenuje komisijo za predizbor, ki jo sestavlja šest članov Odbora, in določi rok, do katerega mu mora ta komisija predstaviti rezultate svojega dela.
(2)
Naloga komisije za predizbor je pregledati kandidature, opraviti razgovore in pripraviti utemeljeno poročilo s prednostno razvrstitvijo kandidatov glede na njihove sposobnosti in v skladu s postopkom in merili, opredeljenimi v objavi prostega delovnega mesta, ter predlagati kandidata ali seznam kandidatov za delovno mesto.
(3)
Komisija za predizbor deluje povsem neodvisno, nepristransko in zaupno, na podlagi meril, ki jih opredeli predsedstvo ob ustanovitvi te komisije.
Pri tem ji pomagajo pristojne službe sekretariata Odbora, po potrebi pa lahko zaprosi tudi za pomoč zunanjih strokovnjakov.
(4)
Predsedstvo po pregledu poročila komisije za predizbor sprejme končno odločitev z glasovanjem, ki po potrebi poteka v več krogih.
Kandidat, za katerega pri prvem glasovanju glasuje več kot polovica članov predsedstva, vključno z odsotnimi člani predsedstva, je izbran in drugi krog glasovanja ni potreben.
Če v prvem krogu noben kandidat ne izpolni tega pogoja, predsedstvo v drugem krogu glasuje o dveh kandidatih, ki sta v prvem krogu prejela največje število glasov. Izbran je kandidat, ki v drugem krogu prejme največ glasov prisotnih članov predsedstva.
V primeru enakega števila glasov, zaradi katerega po prvem krogu ni mogoče ohraniti samo dveh kandidatov ali po drugem krogu izbrati generalnega sekretarja, se čim prej skliče nova seja predsedstva, namenjena izboru generalnega sekretarja.
Člen 79
1.   Vsa pooblastila, ki jih Kadrovski predpisi za uradnike Evropske unije dajejo organu za imenovanja in Pogoji za zaposlitev drugih uslužbencev Evropske unije dajejo organu, pooblaščenemu za sklepanje pogodb o zaposlitvi, v primeru generalnega sekretarja izvaja predsedstvo.
2.   V skladu s Kadrovskimi predpisi za uradnike Evropske unije je organ za imenovanja:
—
v primeru namestnikov generalnega sekretarja in direktorjev predsedstvo na predlog generalnega sekretarja, kar zadeva izvajanje členov 29, 30, 31, 40, 41, 49, 50, 51, 78 in 90(1) kadrovskih predpisov, kar zadeva ostale določbe kadrovskih predpisov, vključno s členom 90(2), pa predsednik Odbora na predlog generalnega sekretarja,
—
v primeru:
—
namestnikov direktorjev in
—
vodij enot
predsednik Odbora na predlog generalnega sekretarja in po posvetovanju z razširjenim ožjim predsedstvom,
—
v primeru uradnikov funkcionalne skupine AD, ki ne opravljajo vodstvenih nalog na ravni vodje enote ali višji ravni, in uradnikov funkcionalnih skupin AST in AST/SC, pa generalni sekretar.
3.   V skladu s pogoji za zaposlitev drugih uslužbencev je organ, pooblaščen za sklepanje pogodb o zaposlitvi:
—
v primeru začasnega osebja, imenovanega na mesto namestnika generalnega sekretarja ali direktorja, predsedstvo na predlog generalnega sekretarja, kar zadeva izvajanje členov 11, 17, 33 in 48 pogojev za zaposlitev drugih uslužbencev, kar zadeva ostale določbe pogojev za zaposlitev drugih uslužbencev, pa predsednik Odbora na predlog generalnega sekretarja,
—
v primeru začasnega osebja, imenovanega na mesto namestnika direktorja ali vodje enote, predsednik Odbora na predlog generalnega sekretarja,
—
v primeru začasnega osebja funkcionalne skupine AD, ki ne opravlja vodstvenih nalog na ravni vodje enote ali na višji ravni, in začasnega osebja funkcionalnih skupin AST in AST/SC, generalni sekretar,
—
v primeru posebnih svetovalcev in pogodbenih uslužbencev pa generalni sekretar.
4.   Pooblastila, ki jih ima Odbor v skladu s členom 110 kadrovskih predpisov pri izvajanju splošnih izvedbenih določb kadrovskih predpisov in pravil, ki jih sporazumno sprejmejo institucije, izvaja predsednik Odbora. Pooblastila za izvajanje drugih, splošnih določb izvaja generalni sekretar.
5.   Predsedstvo, predsednik Odbora in generalni sekretar lahko prenesejo pooblastila, ki jih imajo na podlagi tega člena.
6.   Akti o prenosu iz prejšnjega odstavka določajo obseg prenesenih pooblastil in njihovo vsebinsko in časovno omejitev, poleg tega določajo, ali lahko imetniki prenesenih pooblastil to pravico prenesejo naprej.
7.   Za imenovanje uradnikov na delovna mesta namestnika generalnega sekretarja, direktorja, namestnika direktorja in vodje enote za posvetovalno delo:
—
se prosto delovno mesto istočasno objavi v vseh institucijah EU,
—
generalni sekretar pred pregledom kandidatur določi ocenjevalno preglednico na podlagi objave prostega delovnega mesta,
—
pri pregledu kandidatur generalnemu sekretarju pomagajo trije člani predsedstva,
—
na koncu postopka generalni sekretar predsedstvu poda predlog za imenovanje, na podlagi katerega predsedstvo sprejme odločitev.
Člen 80
1.   Skupine imajo tajništva, ki so neposredno podrejena predsedniku skupine.
2.   V primeru uradnikov, napotenih v skupine na podlagi druge alinee člena 37(a) kadrovskih predpisov, se pooblastila organa za imenovanja glede uporabe člena 38 kadrovskih predpisov, vključno z odločitvami glede njihovega poklicnega razvoja v skupini, izvajajo na predlog predsednika skupine.
Kadar se uradnik, ki je bil napoten v skupino, vrne v sekretariat Odbora, se ga uvrsti v razred, do katerega bi bil upravičen kot uradnik.
3.   V primeru začasnih uslužbencev, napotenih v skupine na podlagi člena 2(c) pogojev za zaposlitev drugih uslužbencev, se pooblastila organa za sklepanje pogodb glede uporabe tretjega odstavka člena 8, člena 9 in tretjega odstavka člena 10 pogojev za zaposlitev drugih uslužbencev izvajajo na predlog predsednika skupine.
Člen 81
1.   Predsednik ima svoj kabinet.
2.   Osebje predsednikovega kabineta se zaposli v okviru proračuna za začasno osebje. Pooblastila organa za sklepanje pogodb o zaposlitvi izvaja predsednik.
Člen 82
1.   Generalni sekretar predsedstvu vsako leto do 1. junija predloži osnutek letnega načrta prihodkov in odhodkov Odbora za naslednje proračunsko leto. Komisija za finančne in proračunske zadeve prouči osnutek, preden o njem razpravlja predsedstvo, in po potrebi oblikuje pripombe ali predlaga spremembe. Predsedstvo pripravi letni načrt prihodkov in odhodkov Odbora. Posreduje ga v skladu s postopkom in v roku, ki ga določa finančna uredba, ki se uporablja za splošni proračun Unije.
2.   Predsednik Odbora izvršuje načrt prihodkov in odhodkov ali zagotovi njegovo izvrševanje v skladu s finančno uredbo, ki se uporablja za splošni proračun Unije.
Člen 83
1.   Za svetovanje predsedniku Odbora in predsedstvu na področju revizije se ustanovi revizijski odbor. Svoje naloge opravlja popolnoma neodvisno, pri čemer spoštuje finančno uredbo, ki se uporablja za splošni proračun Unije, in zlasti pooblastila in naloge notranjega revizorja.
Revizijski odbor nadzoruje zlasti vse postopke poročanja in sisteme notranjega nadzora ter vse postopke spremljanja spoštovanja zakonodaje, pravil, strokovnih in etičnih standardov ter kodeksov ravnanja.
2.   Revizijski odbor svoja poročila predloži predsedniku Odbora, ki jih nemudoma pošlje predsedstvu.
3.   Struktura, sestava, pristojnosti in pravila delovanja revizijskega odbora se določijo s sklepom predsedstva.
4.   Člane revizijskega odbora imenuje predsedstvo na predlog skupin.
Članstvo v revizijskem odboru ni združljivo s članstvom v predsedstvu Odbora, komisiji za finančne in proračunske zadeve ali skupini kvestorjev.
5.   Revizijski odbor sprejeme notranja pravila za izpolnjevanje svoje vloge in namena ter za izvajanje svojih pristojnosti, pravic in obveznosti v skladu s tem členom.
6.   Postopek zamenjave člana revizijskega odbora je enak postopku iz prvega pododstavka odstavka 4 tega člena.
Člen 84
Korespondenca, namenjena Odboru, se naslovi na predsednika ali na generalnega sekretarja.
Poglavje VIII
SPLOŠNE DOLOČBE
Člen 85
Izrazi, ki se uporabljajo za funkcije in naloge, navedene v tem poslovniku, veljajo za oba spola.
Člen 86
1.   Odbor lahko z absolutno večino svojih članov odloča o reviziji tega poslovnika.
2.   Za revizijo poslovnika Odbor oblikuje delovno skupino, imenovano „komisija za poslovnik“. Odbor imenuje glavnega poročevalca, ki pripravi osnutek novega poslovnika.
3.   Skupščina po tem, ko sprejme poslovnik z absolutno večino, podaljša mandat komisije za poslovnik za največ šestdeset dni, da bi ta po potrebi oblikovala predlog sprememb izvedbenih določb, ki ga predloži predsedstvu, ta pa o njem odloča po posvetovanju s skupinami.
4.   Začetek veljavnosti novega poslovnika in sprememb izvedbenih določb se določi, ko jih Odbor sprejme.
Člen 87
Ta poslovnik začne veljati na dan objave v Uradnem listu Evropske unije.
(1)  Poslovnik je bil nato spremenjen 27. februarja 2003, 31. marca 2004, 5. julija 2006, 12. marca 2008, 14. julija 2010 in 20. februarja 2019.
PRILOGA
KODEKS RAVNANJA ČLANOV EVROPSKEGA EKONOMSKO-SOCIALNEGA ODBORA
PRVI DEL
STANDARDI IN NAČELA
Člen 1
Splošna načela
1.   Ta kodeks ravnanja velja za člane Odbora. S sklepom, ki ga je predsedstvo Evropskega ekonomsko-socialnega odbora sprejelo oktobra 2020, se na podlagi revizije tega kodeksa spremenijo vsa zadevna besedila, kot so statut članov, poslovnik EESO in po potrebi druga besedila.
Kodeks se smiselno uporablja tudi za delegate posvetovalnih komisij, namestnike in strokovnjake, z izjemo členov 1(2), 7(3) in 10 tega kodeksa, ki veljajo samo za člane Odbora.
2.   Člani Odbora niso vezani na nikakršna obvezujoča navodila.
Člani opravljajo svoje naloge popolnoma neodvisno in v splošnem interesu Unije.
3.   Člani ravnajo v skladu s Pogodbama in zakonodajo, ki iz njiju izhaja. Njihovi odnosi z organizacijami in interesnimi skupinami morajo biti združljivi s potrebo po ohranitvi njihove neodvisnosti.
4.   Člani se zgledujejo in ravnajo po naslednjih splošnih načelih ravnanja: integriteta, preglednost, prizadevnost, poštenost, odgovornost, spoštovanje drugih in spoštovanje ugleda Odbora.
5.   V skladu s členoma 2 in 3 Pogodbe o Evropski uniji in Listino Evropske unije o temeljnih pravicah člani pri opravljanju svojih nalog zagotavljajo spodbujanje, učinkovito zaščito in spoštovanje temeljnih pravic in vrednot, kot so človekovo dostojanstvo, nediskriminacija, strpnost, svoboda, solidarnost, načelo pravne države ter enakost spolov.
6.   Člani se zavežejo, da si bodo pri opravljanju svojih nalog v duhu medsebojnega spoštovanja prizadevali za najboljše možno soglasje.
7.   Člani opravljajo svoje naloge izključno v splošnem interesu, od česar nimajo in ne poskušajo pridobiti nobene neposredne ali posredne finančne koristi ali druge nagrade.
8.   Če član namerno ali iz malomarnosti ne izpolnjuje svojih obveznosti ali če pri opravljanju svojih nalog člana pridobi ali poskuša pridobiti kakršnokoli neposredno ali posredno finančno korist ali drugo nagrado, se zoper njega uvedejo ukrepi iz tega kodeksa.
Člen 2
Načela ravnanja
1.   Ravnanje članov odraža medsebojno spoštovanje in temelji na vrednotah in načelih, določenih v Pogodbah in zlasti v Listini o temeljnih pravicah.
2.   Člani se zavežejo k spoštovanju Odbora in dostojanstva članov in osebja ter k ohranjanju ugleda Odbora.
3.   Člani ne ogrožajo nemotenega poteka dela Odbora, vzdrževanja varnosti in reda v prostorih Odbora ali delovanja opreme Odbora.
4.   Člani ne motijo reda in miru med sejami in se ne vedejo neprimerno.
Člani se vzdržijo klevetanja ter rasističnega, seksističnega, homofobičnega, ksenofobičnega in žaljivega govora in obnašanja.
5.   Ta člen sicer ne omejuje živahnosti razprav ali svobode govora članov.
6.   Člani so zavezani k spoštovanju etičnih standardov integritete in diskretnosti tudi po koncu njihovega mandata. Nekdanji člani se dve leti po koncu mandata vzdržijo lobiranja pri članih in osebju v imenu svojega podjetja, delodajalca ali stranke v zvezi s področjem, na katerem imajo pomembno funkcijo ali o katerem pišejo poročila.
Člen 3
Razkrivanje informacij
1.   Člani se vzdržijo vsakršnega nedovoljenega razkritja informacij, ki veljajo za občutljive in ki so jih prejeli pri opravljanju svojih nalog, razen če so te informacije že javno objavljene ali dostopne javnosti.
2.   Ta obveznost varovanja tajnosti velja tudi po prenehanju njihovega mandata v Odboru.
Člen 4
Primerno vedenje
1.   Člani opravljajo svoje naloge v skladu s pravili in obveznostmi, določenimi v tem kodeksu ravnanja, dostojanstveno in spoštljivo ter brez predsodkov in diskriminacije drugih.
2.   Člani se v svojih odnosih z drugimi člani in osebjem vedejo profesionalno in se vzdržijo ponižujočega in žaljivega vedenja, žaljivega in diskriminatornega jezika ter neetičnih, ponižujočih in nezakonitih dejanj.
3.   Člani ne spodbujajo ali hujskajo drugih članov ali osebja h kršitvam veljavne zakonodaje, notranjih pravil Odbora ali tega kodeksa ali k njihovemu izogibanju ali neupoštevanju ter ne dopuščajo takega ravnanja osebja, za katero so odgovorni.
4.   Da bi zagotovili učinkovito delovanje Odbora, si člani z ustrezno diskretnostjo prizadevajo za hitro, pošteno in učinkovito reševanje nesoglasij in konfliktov, ki vključujejo druge člane ali osebje, za katero so odgovorni.
Člen 5
Preprečevanje nasilja in nadlegovanja
1.   Člani se vzdržijo vseh oblik psihičnega nasilja in spolnega nadlegovanja (1).
2.   Člani po potrebi nemudoma in v celoti sodelujejo v sprejetih postopkih za reševanje konkretnih konfliktov ter primerov nasilja ali nadlegovanja (psihičnega, fizičnega ali spolnega) in se na vsakršno tovrstno obtožbo takoj odzovejo.
3.   Članom se predlaga in se jih spodbuja, da se udeležijo posebnega, zanje organiziranega usposabljanja o preprečevanju konfliktov ter nasilja in nadlegovanja na delovnem mestu ter o preprečevanju vsakršnega neprimernega ravnanja in vedenja, ki bi bilo v nasprotju z evropskimi vrednotami.
Člen 6
Integriteta in finančna preglednost
1.   Člani prejemajo nadomestila, ki jih določi Svet, ne prejemajo pa plačil Odbora.
2.   Za stroške službenih poti ali dejavnosti, ki jim jih delno ali v celoti krije tretja stran, ne morejo prejeti povračila še od Odbora.
Če tretja stran članu delno ali v celoti povrne potne stroške službene poti ali dejavnosti po tem, ko mu je te stroške že povrnil Odbor, član o tem nemudoma obvesti generalni sekretariat in Odboru vrne znesek, ki ga je prejel od tretje strani.
3.   Pri opravljanju svojih nalog člani ne smejo sprejemati daril ali ugodnosti v vrednosti, ki presega 150 EUR.
Če prejmejo v okviru diplomatskih običajev ali kot izraz spoštovanja darila v vrednosti, ki presega ta znesek, jih predajo generalnemu sekretariatu, ko se udeležijo naslednje seje Odbora.
Predsednik odloči, ali ta darila in darila iste vrednosti, ki jih je sam prejel, postanejo last Odbora ali se podarijo ustrezni dobrodelni organizaciji.
Generalni sekretariat vodi register daril v vrednosti nad 150 EUR, ki je na zahtevo dostopen javnosti.
4.   Člani ravnajo v skladu z vsemi finančnimi pravili Odbora, ki se nanašajo nanje.
Člen 7
Izjava o finančnih interesih
1.   Člani v skladu z načelom preglednosti predsedniku Odbora ob nastopu svoje funkcije posredujejo izjavo o svojih finančnih interesih.
Vsako leto 1. januarja predložijo novo izjavo, v primeru spremembe informacij, ki so jih dolžni posredovati med svojim mandatom, pa čim prej in najpozneje v dveh mesecih po zadevni spremembi predložijo novo izjavo.
2.   Izjava o finančnih interesih vsebuje informacije, navedene v členu 5a statuta članov.
3.   Član Odbora, ki ni predložil ali posodobil svoje izjave o finančnih interesih, ne more biti izvoljen na nobeno funkcijo v Odboru ali njegovih organih, imenovan za poročevalca ali se udeležiti misij ali dejavnosti Odbora.
4.   Delegati posvetovalnih komisij, namestniki in strokovnjaki niso upravičeni do nadomestil Odbora, dokler ne predložijo ali posodobijo svoje izjave o finančnih interesih.
5.   Če predsednik prejme informacije, na podlagi katerih meni, da je izjava o finančnih interesih člana vsebinsko nepravilna ali zastarela ali bi lahko bila nezdružljiva z obveznostmi člana, določenimi v tem kodeksu ravnanja, se lahko posvetuje z odborom za etiko.
Predsednik po potrebi od člana zahteva, da v 10 delovnih dneh popravi svojo izjavo.
6.   Predsedstvo ne prej kot 14 dni po prejetju pisnega mnenja odbora za etiko zasliši zadevnega člana, ki mu lahko pomaga druga oseba, in v skladu z odstavkom 3 oziroma 4 ukrepa zoper člana, ki ni popravil svoje izjave na zahtevo predsednika.
Predsedstvo po tem, ko se zadevni član ustno ali pisno izreče o zadevi, sprejme sklep z obrazložitvijo.
Člen 8
Nasprotje interesov
1.   Člani se izogibajo vsakršnim okoliščinam, ki bi lahko povzročile nasprotje interesov ali bi se lahko objektivno tako dojemale.
2.   Če ima član osebni interes, ki bi lahko bil v nasprotju z interesi Unije ali bi lahko neprimerno vplival na opravljanje njegovih nalog člana, gre za nasprotje interesov.
Če ima član ugodnosti zgolj kot pripadnik širše javnosti ali večje skupine ljudi, ne gre za nasprotje interesov.
3.   Za namene odstavka 2 obstaja nasprotje interesov, kadar bi lahko osebni interes vplival na neodvisno opravljanje nalog. Med osebne interese spadajo med drugim vse morebitne koristi in ugodnosti za samega člana, njegovega zakonca, partnerja in ožje družinske člane.
4.   V primeru dvoma se lahko član v skladu s členom 9(2)(a) zaupno posvetuje z odborom za etiko.
5.   Kadar član ugotovi, da obstaja nasprotje interesov ali da je v položaju, ki bi se lahko objektivno tako dojemal, nemudoma ustrezno ukrepa v skladu z načeli in določbami tega kodeksa.
Če član ne more odpraviti nasprotja interesov ali okoliščin, ki bi se lahko dojemale kot nasprotje interesov, prekine vse dejavnosti, povezane s to zadevo, in o tem pisno obvesti predsednika.
6.   Predsednik po posvetovanju z odborom za etiko odloči, ali mora član dokončno prekiniti vse dejavnosti, povezane s to zadevo.
7.   Če član ne izpolnjuje svojih obveznosti razkritja ali prijave nasprotja interesov ali položaja, ki bi se lahko objektivno dojemal kot nasprotje interesov, če v zvezi s tem ne ukrepa in v primeru, da tega ne more odpraviti, ne prekine vseh dejavnosti, povezanih s to zadevo, se zoper njega lahko uvedejo ukrepi iz tega kodeksa.
DRUGI DEL
ODBOR ZA ETIKO
Člen 9
Odbor za etiko
1.   Ustanovi se odbor za etiko.
2.   Naloge odbora za etiko so naslednje:
(a)
Člani se lahko z odborom za etiko posvetujejo o vseh zadevah, ki se nanašajo na ta kodeks, odbor za etiko pa lahko za nasvet zaprosi pravno službo Odbora. Odbor za etiko članu na njegovo zahtevo zaupno v 30 koledarskih dneh poda smernice o razlagi in izvajanju določb tega kodeksa.
(b)
V primeru pritožbe v skladu s členom 11(1) odbor za etiko presoja o domnevnih kršitvah etičnih standardov, določenih v tem kodeksu in predsedniku svetuje glede morebitnih ukrepov.
(c)
Odbor za etiko predsedniku in predsedstvu na zahtevo svetuje glede razlage in izvajanja določb tega kodeksa.
3.   Odbor za etiko lahko po posvetovanju s predsednikom, če slednji ni v položaju nasprotja interesov, zaprosi za nasvet strokovnjakov.
4.   Odbor za etiko vsako leto objavi poročilo o svojem delu, ki je ustrezno anonimizirano.
5.   Odbor za etiko predlaga svoj poslovnik, ki ga sprejme predsedstvo.
Člen 10
Člani odbora za etiko
1.   Skupščina na predlog predsedstva za vsako dvoinpolletno obdobje izmed svojih članov izvoli šest stalnih članov odbora za etiko – po dva člana različnega spola iz vsake od treh skupin.
2.   Skupščina na predlog predsedstva za isto obdobje izmed svojih članov imenuje tudi šest nadomestnih članov odbora za etiko – po dva člana različnega spola iz vsake od treh skupin. Nadomestni član nadomešča stalnega člana pri delu odbora za etiko, če se slednji ne more udeležiti seje ali če je vpleten v nasprotje interesov.
3.   Mandat stalnih in nadomestnih članov odbora za etiko se lahko obnovi.
4.   Funkcija člana odbora za etiko ni združljiva s funkcijo člana naslednjih organov:
—
predsedstva Odbora,
—
revizijskega odbora,
—
skupine kvestorjev.
5.   Odboru za etiko izmenično predsedujejo vse tri skupine, pri čemer posamezna skupina predseduje dve leti in pol.
V primeru neodločenega izida glasovanja ima predsednik odločilni glas.
6.   Član odbora za etiko se odreče udeležbi v postopku, če ugotovi, da ima nasprotje interesov oziroma je v položaju, ki bi ga lahko tretja stran objektivno dojemala kot takega.
Če med postopkom član odbora za etiko podvomi v položaj drugega člana odbora za etiko, se lahko njegovo sodelovanje v postopku zavrne z večino glasov članov odbora za etiko.
Član, čigar položaj je postavljen pod vprašaj, pri tem glasovanju ni prisoten.
7.   Če obstaja sum, da stalni ali nadomestni član odbora za etiko krši etične standarde, se ta član vzdrži sodelovanja v postopkih v zvezi z domnevno kršitvijo in takoj ga zamenja nadomestni član.
Če predsednik na koncu postopka ugotovi, da je zadevni član kršil etične standarde in da sprejeta kazen presega pisno opozorilo, ta član izgubi funkcijo stalnega ali nadomestnega člana odbora za etiko.
V tem primeru predsednik imenuje novega člana za preostanek dvoinpolletnega mandata. Skupščina potrdi njegovo imenovanje na naslednjem zasedanju.
8.   Člani odbora za etiko so zavezani spoštovanju zaupnosti.
9.   Članom odbora za etiko se na začetku njihovega mandata zagotovi ustrezno obvezno usposabljanje.
TRETJI DEL
POSTOPEK V PRIMERU MOREBITNIH KRŠITEV ETIČNIH STANDARDOV
Člen 11
Začetek postopka
1.   Vsakdo – član ali zaposleni – lahko pri odboru za etiko vloži pritožbo v zvezi z vedenjem določenega člana.
Trditve morajo biti podprte z zadostnimi dokazi prima facie, ki upravičujejo začetek preiskave.
2.   Odbor za etiko predsednika Odbora obvesti o prejemu pritožbe, razen če je predsednik sam predmet te pritožbe.
3.   Predsednik uradu OLAF nemudoma posreduje vse informacije in dokaze v zvezi s člani, s katerimi je seznanjen in ki jih je treba poslati uradu OLAF v skladu z upravnim dogovorom, podpisanim z OLAF.
4.   Prijavitelj kršitev, ki je priznan kot tak, ima pravico do zaupnosti, varstva, zaščite pred povračilnimi ukrepi in do podpornih ukrepov v skladu z zakonodajo EU, vključno s Kadrovskimi predpisi za uradnike Evropske unije in pogoji za zaposlitev drugih uslužbencev Evropske unije (2), nacionalno zakonodajo in notranjimi pravili EESO, kot je ustrezno.
Člen 12
Preiskava
1.   Brez poseganja v člen 17 odbor za etiko začne s preiskavo, če meni, da obstaja razlog za domnevo, da je določen član kršil etične standarde iz tega kodeksa. Odbor za etiko nemudoma obvesti predsednika in zadevnega člana o začetku preiskave, če to ne škoduje preiskavi ali morebitnim dokazom.
2.   Odbor za etiko prouči okoliščine domnevne kršitve in se seznani s stališči zadevnega člana, ki se v ustni ali pisni obliki izreče o zadevi.
Zadevnemu članu lahko pomaga odvetnik ali oseba po njegovem izboru.
3.   Odbor za etiko ima pooblastila za vodenje preiskave in pozove vse priče (člane, osebje ali tretje osebe), za katere meni, da so potrebne ali koristne za preiskavo.
Odboru za etiko se zagotovijo vsi obstoječi dokazi, vključno s korespondenco, in vse informacije, ki se mu zdijo potrebne ali koristne.
4.   Člani in nekdanji člani nemudoma in v celoti sodelujejo z odborom za etiko, s tem da zagotovijo vse potrebne dodatne informacije.
Člani se vzdržijo lobiranja pri odboru za etiko, predsedniku ali predsedstvu, da bi vplivali na njihovo obravnavo zadeve.
5.   Odbor za etiko na podlagi svojih ugotovitev predsedniku predloži obrazloženo poročilo s priporočili o morebitnem sklepu, ki lahko po potrebi vključuje kazni. Poročilo se hkrati pošlje tudi zadevnemu članu.
Člen 13
Sklep z obrazložitvijo
1.   Predsednik zadevnega člana obvesti o vseh dokazih v dosjeju in o priporočilih odbora za etiko, nakar se zadevni član ustno ali pisno izreče o zadevi, pri čemer lahko zahteva pomoč pravnega svetovalca. Predsednik nato sprejme sklep z obrazložitvijo na podlagi poročila odbora za etiko.
2.   V tem sklepu z obrazložitvijo lahko predsednik bodisi
(a)
odloči, da obtožbe zoper člana niso utemeljene, bodisi
(b)
ugotovi, da je zadevni član kršil etične standarde, določene v tem kodeksu, in sprejme sklep o kazni, ki se naloži v skladu s členom 14.
3.   Predsednik zadevnemu članu nemudoma posreduje svoj sklep z obrazložitvijo.
4.   Če obstaja sum, da je etične standarde kršil sam predsednik Odbora, ta v tem postopku ne sodeluje, temveč ga zamenja podpredsednik, ki vodi komisijo za finančne in proračunske zadeve (CAF) in ki v tem konkretnem postopku prevzame naloge predsednika.
Člen 14
Kazni
1.   Pri ocenjevanju določenega ravnanja se strogost naložene kazni določi sorazmerno z resnostjo kršitve, tj. neprimernega ravnanja, in hierarhičnim položajem člana.
Pri določanju resnosti kršitve in odločanju glede kazni, ki se naloži, je treba upoštevati predvsem:
(a)
vrsto kršitve in okoliščine, v katerih je nastala;
(b)
v kolikšni meri kršitev negativno vpliva na telesno in/ali moralno integriteto članov in/ali osebja, ugled in/ali interese EESO ali Evropske unije;
(c)
v kolikšni meri je kršitev povezana z namernimi ali neodgovornimi dejanji in stopnjo hierarhične odgovornosti člana;
(d)
raven pristojnosti in odgovornosti člana ter hierarhični položaj člana nad žrtvami neprimernega ravnanja;
(e)
v kolikšni meri je bila prizadeta telesna ali moralna integriteta žrtve ali žrtev; in
(f)
ali kršitev vključuje ponavljajoča se dejanja ali obnašanje.
2.   Glede na stopnjo resnosti neprimernega vedenja člana lahko kazen vključuje enega ali več naslednjih ukrepov:
(a)
pisno opozorilo (ki se lahko objavi);
(b)
grajo (ki se lahko objavi);
(c)
začasno izgubo pravice do izplačila dnevnic za obdobje od 2 do 30 sejnih dni glede na resnost kršitve;
(d)
začasno prepoved sodelovanja pri vseh ali nekaterih dejavnostih EESO ali njegovih organov, službenih poteh ali dejavnostih za obdobje od 2 do 30 sejnih dni, ne da bi to vplivalo na pravico člana do glasovanja na plenarnem zasedanju;
(e)
prepoved zastopanja EESO na nacionalnih, medinstitucionalnih ali mednarodnih dogodkih za največ eno leto;
(f)
v primeru kršitve spoštovanja zaupnosti: omejitev pravice do dostopa do zaupnih in tajnih informacij za največ eno leto.
3.   Poleg tega lahko predsednik v skladu s postopkom iz člena 16 predsedstvu poda predlog za:
(g)
začasno razrešitev člana z ene ali več funkcij, ki jih ima v Odboru, za največ eno leto;
(h)
razrešitev člana z ene ali več funkcij, ki jih ima v Odboru;
(i)
poziv Svetu za izključitev člana iz Odbora.
4.   Obdobje trajanja ukrepov iz odstavka 2(c) do (f) in odstavka 3(g) tega člena se lahko podvoji v primeru ponavljajočih se kršitev ali če član odkloni enega od dodatnih ukrepov iz odstavka 5.
5.   Poleg kazni, določenih v odstavkih 2 in 3, se lahko naložijo naslednji dodatni ukrepi:
(i)
član mora urediti svoj položaj;
(ii)
član se mora osebno opravičiti (določeni osebi zasebno ali javno na plenarnem zasedanju);
(iii)
član mora odpraviti vso škodo.
Člen 15
Notranji postopek pritožbe
1.   Zadevni član lahko v dveh tednih od obvestila o kazni, ki jo je naložil predsednik na podlagi člena 14(2), (4) in (5), pri predsedstvu sproži notranji postopek pritožbe.
S to pritožbo se takoj prekine izvajanje kazni.
2.   Predsedstvo po tem, ko se zadevni član ustno ali pisno izreče o zadevi, sprejme svoj sklep.
Predsedstvo lahko naloženo kazen razveljavi, potrdi ali spremeni najpozneje štiri tedne po vloženi pritožbi ali, če se v tem roku ne sestane, na svoji naslednji seji.
3.   Zadevni član lahko v skladu s členom 263 Pogodbe o delovanju Evropske unije vloži ničnostno tožbo pred Sodiščem Evropske unije v dveh mesecih po uradnem obvestilu o končnem sklepu ali v dveh mesecih od datuma, ko bi predsedstvo moralo sprejeti sklep.
Člen 16
Predčasno prenehanje mandata
1.   Predsednik lahko predsedstvu poda predlog na podlagi člena 14(3) v skladu s svojim sklepom z obrazložitvijo.
2.   Predsedstvo lahko na podlagi dvotretjinske večine oddanih glasov skupščini predlaga, da se začasno ali trajno prekine mandat predsednika, podpredsednika, predsednika skupine, člana predsedstva, kvestorja, predsednika ali podpredsednika strokovne skupine ali drugega nosilca izvoljene funkcije v Odboru, če meni, da je zadevni član zagrešil hujšo kršitev.
Izjemoma lahko predsedstvo skupščini predlaga izključitev člana iz Odbora.
Predsedstvo po tem, ko se zadevni član ustno ali pisno izreče o zadevi, predstavi svoj predlog skupščini v skladu s tem členom.
3.   Skupščina o tem predlogu odloča z dvotretjinsko večino oddanih glasov, ki predstavljajo večino vseh članov.
Skupščina se najprej seznani z obrazloženim poročilom predsednika, nato s stališči zadevnega člana, ki se v ustni ali pisni obliki izreče o zadevi, nakar sprejme odločitev.
Če je sprejet sklep o izključitvi člana, se o tem uradno obvesti Svet, ki začne postopek zamenjave zadevnega člana.
4.   Zadevni član lahko v dveh mesecih od uradnega obvestila o sklepu skupščine vloži ničnostno tožbo pred Sodiščem Evropske unije v skladu s členom 263 Pogodbe o delovanju Evropske unije.
ČETRTI DEL
KONČNE DOLOČBE
Člen 17
Preiskave, ki jih izvaja Evropski urad za boj proti goljufijam (OLAF)
1.   Uporabljajo se skupne določbe iz Medinstitucionalnega sporazuma (3) o notranjih preiskavah, ki jih izvaja Evropski urad za boj proti goljufijam (OLAF), vključno z ukrepi, potrebnimi za nemoten potek preiskav OLAF.
2.   Če je Odbor seznanjen z morebitnim primerom goljufije, korupcije ali druge nezakonite dejavnosti, ki škodi interesom Evropske unije, in OLAF o tem še ni obveščen ali se še ni odločil o morebitnem začetku preiskave, odbor za etiko ne začne preiskave o isti zadevi, razen če se z uradom OLAF ne dogovori drugače.
Začasno prekine vse postopke v zvezi z zadevo in se izogiba vsakršnim dejavnostim, ki bi lahko ogrozile morebitne dokaze in preiskavo urada OLAF.
Člen 18
Uporaba kodeksa
Predsednik Odbora je odgovoren za celovito in pravilno izvajanje tega kodeksa.
V okviru izvajanja tega kodeksa se lahko predsednik kadarkoli obrne na odbor za etiko za nasvet o katerikoli zadevi.
(1)  Uredba št. 31 (EGS), 11 (ESAE) o določitvi kadrovskih predpisov za uradnike in pogojev za zaposlitev drugih uslužbencev Evropske gospodarske skupnosti in Evropske skupnosti za atomsko energijo (UL P 45 14.6.1962, str. 1385),https://eur-lex.europa.eu/legal-content/SL/TXT/PDF/?uri=CELEX:01962R0031-20200101&qid=1608019328072&from=SL.
(2)  Uredba Sveta (EGS, Euratom, ESPJ) št. 259/68 z dne 29. februarja 1968,https://eur-lex.europa.eu/legal-content/SL/TXT/?uri=CELEX:31968R0259.
(3)  Upravni dogovor med Evropskim ekonomsko-socialnim odborom in Evropskim uradom za boj proti goljufijam z dne 13. januarja 2016.

Summary:
Evropski ekonomsko-socialni odbor (EESO)
Evropski ekonomsko-socialni odbor (EESO)
 
POVZETEK:
Poslovnik Evropskega ekonomsko-socialnega odbora – Januar 2021
Člen 300 Pogodbe o delovanju Evropske unije (PDEU) – posvetovalni organi EU
Člen 301 PDEU (prejšnji člen 258 PES) – Evropski ekonomsko-socialni odbor
Člen 302 (prejšnji člen 259 PES) – Evropski ekonomsko-socialni odbor
Člen 303 (prejšnji člen 260 PES) – Evropski ekonomsko-socialni odbor
Člen 304 (prejšnji člen 262 PES) – Evropski ekonomsko-socialni odbor
Člen 13 Pogodbe o Evropski uniji (PEU) – določbe o institucijah
KAJ JE NAMEN TEH ČLENOV IN POSLOVNIKA?
Člen 300 PDEU določa, da Evropskemu parlamentu, Svetu in Komisiji pomaga Evropski ekonomsko-socialni odbor (EESO), ki opravlja svetovalno funkcijo. EESO sestavljajo predstavniki organizacij delodajalcev, delojemalcev in drugi predstavniki civilne družbe, predvsem s socialno-ekonomskega, civilnega, poklicnega in kulturnega področja. Člani EESO niso vezani na nikakršna obvezujoča navodila, svoje naloge opravljajo popolnoma neodvisno in v splošnem interesu EU. Člen 301 PDEU določa največje število članov EESO. Navaja, da Svet soglasno sprejme sklep, s katerim določi sestavo EESO in nadomestila za njegove člane. Člen 302 PDEU določa čas, za katerega so imenovani (lahko so ponovno imenovani), ki ga vodi Svet po posvetovanju s Komisijo. Člen 303 PDEU določa, da EESO izvoli svojega predsednika in sprejme svoj poslovnik. Člen 304 PDEU določa, da se lahko Evropski parlament, Svet ali Evropska komisija posvetujejo z EESO v primerih, predvidenih s Pogodbami, in v vseh primerih, za katere menijo, da je to primerno. EESO lahko da mnenje na lastno pobudo v tistih primerih, za katere meni, da je to primerno. Mnenja EESO se pošlje Evropskemu parlamentu, Svetu in Komisiji. Člen 13 PEU navaja institucije EU in določa, da Parlamentu, Svetu in Komisiji pomagata EESO in Evropski odbor regij, ki opravljata svetovalno funkcijo. Poslovnik EESO določa delovanje in organizacijo odbora. Sprejme ga skupščina EESO z absolutno večino.
KLJUČNE TOČKE
Poslovnik EESO kodificira notranja pravila delovanja odbora in dopolnjuje ustanovna pravila, ki jih določata Pogodba o Evropski uniji (glej povzetek) in Pogodba o delovanju Evropske unije (glej povzetek). Poslovnik vključuje kodeks ravnanja članov, v katerem so zajeti:etični standardi;finančna preglednost;nediskriminacija;enake možnosti;dostojanstvo na delovnem mestu;sankcije za kršitve kodeksa. Kodeks ustanavlja etični odbor.ČlaniEESO sestavljajo.Organizacije delodajalcev. Člani zasebnega in javnega sektorja industrije, mala podjetja, gospodarske zbornice, predstavniki trgovine na drobno in debelo, člani bančnega in zavarovalnega sektorja ter sektorja prometa in kmetijstva(I. skupina).Zaposleni. Člani nacionalnih sindikalnih organizacij tako na ravni konfederacij kot na ravni panožnih združenj (II. skupina).Drugi predstavniki civilne družbe. Med drugim organizacije kmetov in potrošniške organizacije, mala podjetja, obrtni sektor, svobodni poklici in NVO na področjih socialnega varstva in varstva okolja (III. skupina). Člane EESO predlagajo vlade 27 držav EU, Svet pa jih imenuje za dobo petih let. Sklep Sveta (EU) 2019/853 določa sedanje število članov, ki je po izstopu Združenega kraljestva iz EU 329, člen 301 PDEU pa določa največje število članov, ki je 350. Število članov na državo je sedaj:24: Nemčija, Francija in Italija;21: Španija in Poljska;15: Romunija;12: Belgija, Bolgarija, Češka, Grčija, Madžarska, Nizozemska, Avstrija, Portugalska in Švedska;9: Danska, Irska, Hrvaška, Litva, Slovaška in Finska;7: Estonija, Latvija in Slovenija;6: Ciper in Luksemburg;5: Malta. Tri skupine izberejo svojega predsednika in podpredsednika za obdobje dveh let in pol. Ti sodelujejo pri pripravi, organizaciji in usklajevanju delovanja EESO.Vloga EESO v zakonodajnem postopkuEESO pripravi mnenja na zaprosilo Sveta, Komisije ali Parlamenta. Da lahko tudi mnenja na lastno pobudo, raziskovalna mnenja na zaprosilo institucij EU ali predsedstva Sveta in informativna poročila ali resolucije o katerem koli vprašanju v zvezi z nalogami EU.Organizacija
Odbor sestavljajo naslednji organi.Skupščina. Plenarna skupščina vseh članov EESO se sestane na devetih zasedanjih vsako leto. Predsedstvo: sestavljajo ga predsednik in dva podpredsednika. Predsednik, ki:vodi delo EESO;zastopa EESO v njegovih zunanjih odnosih;poroča EESO o ukrepih, ki jih je izvajal v imenu EESO;po sprejetju mandata predstavi delovni program in pregleda rezultate ob koncu mandatnega obdobja. Dva podpredsednika: en pristojen za proračun in drug za komuniciranje. Razširjeno ožje predsedstvo: sestavljajo ga predsednik in dva podpredsednika ter trije predsedniki skupin ter:pripravlja delo predsedstva;lajša sprejemanje potrebnih sklepov v nujnih ali izrednih primerih. Predsedstvo, ki je politično odgovorno za splošno vodenje Odbora, sestavljajo:predsednik in dva podpredsednika;trije predsedniki skupin;šest predsednikov strokovnih skupin;spremenljivo število članov, ki ne sme preseči števila držav EU. Strokovne skupine, katerih naloga je sprejemati mnenja ali informativna poročila o zadevah, za katere so zaprošene. Strokovnih skupin je šest, in sicer za:ekonomsko in monetarno unijo ter ekonomsko in socialno kohezijo;enotni trg, proizvodnjo in potrošnjo;promet, energijo, infrastrukturo in informacijsko družbo;zaposlovanje, socialne zadeve in državljanstvo;kmetijstvo, razvoj podeželja in okolje;zunanje odnose.EESO lahko ustanovi tudi posvetovalne komisije, ki jih sestavljajo člani EESO in delegati s področij organizirane civilne družbe, ki jih EESO želi vključiti v svoje delo. Posvetovalna komisija za spremembe v industriji preučuje spremembe v industriji v vrsti panog. Ustanovljena je bila kot posebno telo EESO, ki obravnava vse industrijske panoge, tako proizvodne kot storitvene.
EESO ima tudi:tri opazovalne skupine za:digitalni prehod in enotni trg,trg dela,trajnostni razvoj; dve ad hoc skupini za:evropski semester,temeljne pravice in pravno državo; povezovalno skupino, katere naloga je sodelovanje z evropskimi organizacijami in mrežami civilne družbe ter spremljanje skupnih pobud.EESO podpira stalni sekretariat pod vodstvom generalnega sekretarja, ki ga imenuje predsedstvo. EESO si nekatere službe (prevajanje, IT, logistika) deli z Evropskim odborom regij.
OD KDAJ SE TA POSLOVNIK UPORABLJA?
Sedanji poslovnik se uporablja od 10. februarja 2021.
OZADJE
EESO ima sedež v Bruslju.
Več informacij je na voljo na strani:Naše delo (Evropski ekonomsko-socialni odbor).
GLAVNI DOKUMENTI
Poslovnik Evropskega ekonomsko-socialnega odbora – Januar 2021 (UL L 46, 10.2.2021, str. 47–81).
Prečiščena različica Pogodbe o delovanju Evropske unije – Šesti del – Določbe o institucijah in finančne določbe – Naslov I – Določbe o institucijah – Poglavje 3 – Posvetovalni organi Unije – Člen 300 (UL C 202, 7.6.2016, str. 177).
Prečiščena različica Pogodbe o delovanju Evropske unije – Šesti del – Določbe o institucijah in finančne določbe – Naslov I – Določbe o institucijah – Poglavje 3 – Posvetovalni organi Unije – Oddelek 1 – Ekonomsko-socialni odbor:
Člen 301 (prejšnji člen 258 PES) (UL C 202, 7.6.2016, str. 177)
Člen 302 (prejšnji člen 259 PES) (UL C 202, 7.6.2016, str. 178)
Člen 303 (prejšnji člen 260 PES) (UL C 202, 7.6.2016, str. 178)
Člen 304 (prejšnji člen 262 PES) (UL C 202, 7.6.2016, str. 178)
Prečiščena različica Pogodbe o Evropski uniji – Naslov III – Določbe o institucijah – Člen 13 (UL C 202, 7.6.2016, str. 22).
POVEZANI DOKUMENTI
Sklep Sveta (EU) 2019/853 z dne 21. maja 2019 o določitvi sestave Evropskega ekonomsko-socialnega odbora (UL L 139, 27.5.2019, str. 15–16).
Protokol o sodelovanju med Evropsko komisijo in Evropskim ekonomsko-socialnim odborom (UL C 102, 5.4.2012, str. 1–5).
Zadnja posodobitev 26.02.2021